title: Pimp C

text:
Pimp C tuomittiin 28. tammikuuta 2002 kahdeksan vuoden vankeusrangaistukseen siitä syystä, ettei ollut suoriutunut yhdyskuntapalvelustaan, johon hänet oli tuomittu törkeästä pahoinpitelystä. Hän vapautui Teksasissa 30. joulukuuta 2005 ja kuoli äkillisesti hotellihuoneessaan Kalifornian Länsi-Hollywoodissa 4. joulukuuta 2007, yhä ehdonalaisessa ollessaan.
Pimp C kuoli kodeiinin yliannostuksen ja uniapnean yhteisvaikutukseen. Amerikkalainen räppäri Macklemore omisti kappaleen Otherside hyvälle kaverilleen Chadille.


title: Monen vuoden jälkeen – parhaat laulut

text: Monen vuoden jälkeen – parhaat laulut on suomalaisen Kaseva-yhtyeen kokoelmalevy. Se julkaistiin vuonna 2003.Sovitukset Mikko Jokela ja Asko Raivio, paitsi (1, 3, 5, 8, 9, 17) Kaseva.


title: Aleksei I (patriarkka)

text: Patriarkka Aleksei I (ven. Патриарх Алексий I; Sergei Vladimirovitš Simanski, ; 27. lokakuuta 1877 – 17. huhtikuuta 1970) oli Moskovan ja koko Venäjän patriarkka, joka johti Venäjän ortodoksista kirkkoa vuodesta 1945 kuolemaansa. Hän joutui Lokakuun vallankumouksessa ongelmiin viranomaisten kanssa ja päätyi karkotetuksi Kazakstaniin. Hän palasi 1920-luvulla Venäjälle ja kuoli Moskovassa 92-vuotiaana.


title: Aleksei I (patriarkka)

text: Alekseista tuli patriarkka vuoden 1945 helmikuun alussa, lähes vuosi sen jälkeen kun edellinen patriarkka Sergius I oli kuollut toukokuussa 1944.


title: Aleksei I (patriarkka)

text: Patriarkka Aleksei I oli ensimmäinen Moskovan patriarkka joka otti suomalaisia vastaan itsenäistymisen ja Suomen ortodoksisen kirkon Konstantinopolin alaisuuteen siirtymisen jälkeen; apulaispiispa Paavalin johtama lähetystö tapasi Aleksein hänen kesäasunnollaan Odessassa vuonna 1958.


title: Marc Garneau

text: Kapteeni Joseph Jean-Pierre Marc Garneau CC (s. 23. helmikuuta 1949) on kanadalainen astronautti ja liberaali poliitikko.


title: Marc Garneau

text: Garneausta tuli lokakuussa 1984 STS-41-G-lennon myötä ensimmäinen kanadalainen avaruudessa. Hän osallistui myös kahteen myöhempään avaruuslentoon, jotka olivat STS-77 toukokuussa 1996 sekä STS-97 marras–joulukuussa 2000.


title: Marc Garneau

text: Garneau oli vuonna 2006 epäonnistuneesti ehdolla Kanadan parlamenttiin. Hän sai tohtorinarvon vuonna 1973 ja on toiminut vuodesta 2003 Carletonin yliopiston rehtorina Ottawassa.


title: Paul Hunter

text: Paul Alan Hunter (14. lokakuuta 1978 – 9. lokakuuta 2006) oli brittiläinen snookerpelaaja. Hunter meni kesällä 2004 Jamaikalla naimisiin Lindsey Fellin kanssa. Parin ainoa lapsi, tytär Evie Rose, syntyi 26. joulukuuta 2005.


title: Paul Hunter

text: Hunter ilmoitti 6. huhtikuuta 2005, että hänestä oli löydetty neuroendokriinisia kasvaimia, joiden aiheuttajaa ei tiedetty. Sitkeästä hoidosta huolimatta hän menehtyi sairauteensa 9. lokakuuta 2006, vain 27 vuoden ikäisenä; hänen hautajaispäivänsä oli 19. lokakuuta.


title: Paul Hunter

text: Hunterin ammattilaisuran suurimmat saavutukset olivat kolme ranking-turnausvoittoa, kolme "Masters"-voittoa Wembleyllä sekä 114 sadan pisteen ylittävää lyöntisarjaa ammattilaisturnauksissa .


title: Paul Hunter

text: Hunter aloitti ammattiuransa vuonna 1995, voitettuaan amatööritason "Pontin’s Star of the Future" -turnauksen kaksi kertaa. Ensimmäinen ranking-turnausvoitto tuli vuonna 1998, kun Hunter kaatoi "Regal Welsh Open" -turnauksen finaalissa John Higginsin erin 9–5. Hunter nousi kauden päätteeksi 16:n parhaan joukkoon ranking-listalla.


title: Paul Hunter

text: Vuonna 2001 Hunter saavutti arvostetuimman kutsuturnauksen "The Mastersin" voiton, kaataen finaalissa Fergal O'Brienin erin 10–9. Hunter oli ottelussa jo 3–7 -tappiolla, mutta käänsi vielä ottelun edukseen.


title: Paul Hunter

text: Vuonna 2002 Hunter voitti peräti kaksi ranking-turnausta, joista toinen oli "Welsh Openin" voiton uusiminen ja toinen tuli "British Open" -turnauksesta. Finaaleissa kaatuivat Ken Doherty erin 9–7 sekä Ian McCulloch erin 9–4. Tämän lisäksi hän voitti toista kertaa peräkkäin "The Masters" -turnauksen, jonka finaalissa hän kaatoi Mark Williamsin erin 10–9.


title: Paul Hunter

text: Vielä vuonna 2004, ennen sairastumistaan, Hunter osoitti olevansa yksi Wembleyn legendoista, sillä hän voitti jälleen kerran finaalin "katkaisufreimissä" erin 10–9. Tämä kolmaskaan voitto ei tullut helppoa vastustajaa vastaan, sillä hävinnyt finalisti oli Ronnie O'Sullivan, joka on yksi lajin menestyneimmistä pelaajista.


title: Paul Hunter

text: Hunterin valmentajana toimi pitkään vuoden 1986 maailmanmestari Joe Johnson. Suurimman lyöntisarjansa 146 Hunter ehti tehdä vielä vuonna 2005 "Premier League" -kutsuturnauksessa. Hän saavutti korkeimman rankinginsa (#4) vuosina 2004–2005. Hunter oli lahjakas ja kunnioitettu pelaaja, ja hänen kuoltuaan kauden tulokaspalkintoon lisättiin hänen nimensä ja nykyään lajin kattojärjestö "WBPSA" jakaa palkinnon nimellä "WBPSA Paul Hunter Newcomer of the Year".


title: Gabriel Bacquier

text: Gabriel Bacquier (s. 17. toukokuuta 1924) on ranskalainen oopperalaulaja, äänialaltaan baritoni. Hän on esiintynyt vakituisesti muun muassa Wienin valtionoopperassa, La Scalassa, Royal Opera Housessa ja Metropolitan-oopperassa.


title: Gabriel Bacquier

text: 1900-luvun maineikkaimpien baritonien joukkoon lukeutuva Bacquier on Ordre National du Mériten "officier", Ordre des Arts et des Lettresin "commandeur" ja Kunnialegioonan "chevalier".


title: Gabriel Bacquier

text: Bacquier on tulkinnut eri aikakausien säveltäjiä monipuolisesti. Näiden joukossa ovat Wolfgang Amadeus Mozart (1756–1791), Jacques Offenbach (1819–1880), Georges Bizet (1838–1875), Jules Massenet (1842–1912) ja Maurice Thiriet (1906–1972).


title: Kosovska Mitrovica

text: Kosovon Mitrovica (alb. "Mitrovica" tai "Mitrovicë", serb. "Косовска Митровица", "Kosovska Mitrovica") on noin 71 601 asukkaan kaupunki Kosovossa. Kaupungin alueella sijaitsee Ibar- ja Sitnica-joen yhtymäkohta.


title: Kosovska Mitrovica

text: Mitrovica oli Kosovon merkittävä taloudellinen alue, sillä kaupungin lähellä sijaitsi Trepcan kaivos. Vuosina 1873–1878 valmistui Skopjeen johtava rautatie, joka yhdisti kaupungin Thessalonikin satamaan. Lisäksi Kosovosta oli rautatieyhteys Belgradiin ja Länsi-Eurooppaan.


title: Kosovska Mitrovica

text: Kosovon sodan jälkeen kaupunki on jakautunut jyrkästi albaanien asuttamaan etelä- ja serbien asuttamaan pohjoisosaan.


title: Kosovska Mitrovica

text: Kosovon jalkapallon pääsarjassa superliigassa pelaa kaksi mitrovicalaisjoukkuetta: KF Trepça ja KF Trepça'89.


title: Pohjaeläimet

text: Pohjaeläimet ovat selkärangattomia eläimiä, jotka ainakin jossakin elinvaiheessaan ovat riippuvaisia vedenalaisesta alustastaan. Bentos tarkoittaa yleisemmin pohjaeliöstöä, johon kuuluvat myös kasvit ja levät.


title: Pohjaeläimet

text: Suomen sisävesissä tyypillisiä pohjaeläinryhmiä ovat harvasukasmadot, kotilot, simpukat, äyriäiset, juotikkaat, punkit, koskikorennot, päivänkorennot, vesiperhoset ja kovakuoriaiset. Niiden vedenalainen elinympäristö eli habitaatti voi olla koskien sammapeite tai kivikot, jokirantakasvillisuus, suvantojen syvänteen pehmeät pohjat, soraikot tai hietikot. Pohjaeläimet voivat elää kivien ja kasvien pinnoilla, uiskennella vapaasti pohjan läheisyydessä tai elää pohjaan kaivautuneina.


title: Pohjaeläimet

text: Pohjaeläimet muodostavat tärkeän osan vesistöjen ravintoverkkoa. Ne ovat muun muassa kalojen tärkeä ravintokohde. Pohjaeläimistössä esiintyvien lajien ja pohjaeläinten määrän perusteella voidaan arvioida ympäristön tilaa, eli ne ovat tärkeitä ympäristön tilan ilmentäjiä eli indikaattoreita. Pohjaeläimiä käytetäänkin laajasti erilaisissa ympäristökartoituksissa esimerkiksi kunnostusten tai ympäristöpäästöjen seurannassa.


title: Pohjaeläimet

text: Pohjaeläimiä luokitellaan monin eri tavoin. Vanhin ja yleisin tapa on niiden rakenteellisten eli morfologisten ominaisuuksien mukaan. Tästä syntyy pohjaeläinten taksonomia (nimeäminen ja ryhmittely) eli tieteellinen luokittelu.


title: Pohjaeläimet

text: Pohjaeläimet voidaan luokitella myös niiden koon mukaan. Makropohjaeläimistö (makrobentos) on yleensä paljaalla silmälläkin helposti erottuva pohjaeläimistön osa. Meiopohjaeläimistöön kuuluvat kyetään erottamaan ainoastaan mikroskoopin avulla ja se voi sisältää joko aivan omia lajeja tai makropohjaeläimistön nuoruusvaiheita. Tavallisesti pohjaeläimistöllä tarkoitetaan juuri makropohjaeläimistöä, jonka erottelu tapahtuu usein jo kenttänäytteenotossa.


title: Pohjaeläimet

text: Pohjaeläinten taksonominen luokittelu ei kuitenkaan kerro mitään niiden elinympäristöistä. Tämän vuoksi pohjaeläimet jaetaan myös hyvin usein toiminnallisiin ravinnonkäyttömuotoihin (engl. functional feeding groups). Tätä tapaa käytetään yleisesti tutkimuksia tehtäessä. Tällaisia ryhmiä ovat pilkkojat (shredders), kerääjät (gathering collectors), suodattajat (filtering collectors), kaapijat (scrapers) ja pedot (predators).


title: Pohjaeläimet

text: Pohjaeläinten jako on usein mielekästä siten myös sen mukaan, mitä elinympäristöä ne suosivat. Pohjaeläimissä on muun muassa kivikkoa suosivia (litofiilit), hiekkaa suosivia (psammofiilit), pohjaan kaivautuvia (burrowing), puualustaa suosivia (ksylofiilit) ja kasvillisuutta suosivia (fytofiilit) eläimiä.


title: Pohjaeläimet

text: Virtavesissä vuorottelevat koski- ja suvanto-osuudet jakavat myös pohjaeläinlajistoa. Koskissa ja suvannoissa elävät aivan erilaiset pohjaeläinyhteisöt - virtavesille tyypillisiä eli loottisia lajeja on nimenomaan koskissa, kun taas suvannoissa seisoville vesille (järville) ominaiset eli lenttiset lajit voivat olla jopa vallitsevina. Tämä lajiston vaihtuminen on vahvasti sidoksissa pohjan laadun muutoksiin.


title: Aixam

text: Aixam on ranskalainen mopoautomerkki, jonka omistaa Aixam Mega -konserni. Sen tuotteet olivat myös Euroopan myydyimpiä vuonna 2006. Aixamia valmistetaan kahdessa tehtaassa Ranskassa.


title: Aixam

text: Aixamin varteenotettavimmat kilpailijat ovat Ligier sekä Microcar.


title: Aixam

text: Vuonna 1975 Arola-nimellä aloittanut tehdas valmisti koppimopoa, jota paranneltiin vuoteen 1980 asti, kunnes uusi, jo enemmän autoa muistuttava ajoneuvo otettiin tuotantoon. Invamopolta näyttävä Arola oli takavetoinen ja 50 cm³ bensiinimoottorilla varustettu.


title: Max Stirner

text: Johann Kaspar Schmidt, paremmin tunnettu nimellä Max Stirner (25. lokakuuta 1806 Bayreuth, Saksa – 26. kesäkuuta 1856 Berliini, Saksa) oli saksalainen filosofi, joka on yksi nihilismin, nominalismin, eksistentialismin, postmodernismin ja anarkismin, anarkoindividualismin ja erityisesti egoistisen anarkismin aatteen muovaajista.


title: Max Stirner

text: Stirner opiskeli Berliinin yliopistossa filologiaa, filosofiaa ja teologiaa. Hän liikkui aluksi nuorhegeliläisissä piireissä, mutta rakensi oman filosofisen järjestelmänsä paljolti suuntautuneeksi näitä ajattelijoita vastaan. Hegelin lisäksi hän sai vaikutteita Adam Smithiltä. Stirner kirjoitti muun muassa etiikasta, poliittisesta filosofiasta, omistuksesta ja arvoteoriasta.


title: Max Stirner

text: Stirner työskenteli opettajana tyttöjen kymnaasissa kirjoittaessaan pääteoksensa "Der Einzige und sein Eigentum (Ego ja hänen oma)", joka oli polemiikkia Hegeliä ja nuorhegeliläisiä, kuten Ludwig Feuerbach ja Bruno Bauer, mutta myös kommunisteja kuten Wilhelm Weitling ja anarkisteja kuten Pierre-Joseph Proudhon, vastaan. Hän erosi opettajantoimestaan teoksen aiheuttamien kiistojen vuoksi.


title: Max Stirner

text: Stirner kuoli hyönteisen pureman aiheuttamaan tulehdukseen vuonna 1856. Kerrotaan, että Bruno Bauer oli ainoa nuorhegeliläinen, joka oli läsnä hänen hautajaisissaan.


title: Max Stirner

text:
Stirnerin kuoleman jälkeen on esitetty villejä salaliittoteorioita, joista suosituin on ehkä teoria jonka mukaan Friedrich Engels olisi Max Stirner. Epäilykset ovat saaneet alkunsa muun muassa Stirnerin vähäisestä informaatioista ja Engelsin samoista näkemyksistä mitä hänellä oli nuoruudessaan. Ihmetellään myös Engelsin motivaatiota työskennellä Marxin kanssa, koska Engelsin mielipiteet saattoivat olla jopa radikaalisiti Marxismin vastaista, jopa Anti-Marxismia.
Teoksia:


title: Rose Ausländer

text: Rosalie Beatrice ”Rose” Ausländer, omaa sukua Scherzer (11. toukokuuta 1901 Tšernivtsi – 3. tammikuuta 1988 Düsseldorf) oli saksalainen runoilija.


title: Rose Ausländer

text: Ausländer syntyi Tšernivtsissä, jossa hän aloitti vuonna 1919 kirjallisuuden ja filosofian opintonsa. Hän muutti 1920-luvun alussa Yhdysvaltoihin Ignaz Ausländerin kanssa, jonka hän nai New Yorkissa 19. lokakuuta 1923.


title: Rose Ausländer

text: Ausländerin avioliitto kesti vain kolme vuotta. Hän sai Yhdysvaltain kansalaisuuden, mutta menetti sen oltuaan liian pitkän ajanjakson maan ulkopuolella. Hänen kokoelmiensa joukkoon lukeutuvat "Der Regenbogen" (1939) ja "Blinder Sommer" (1965).


title: Rose Ausländer

text: Ausländer oli juutalainen ja joutui natsiaikana ghettoon. Hän sai jälleen Yhdysvaltain kansalaisuuden vuonna 1948. Kokemiensa vainojen jälkeen hän kirjoitti pitkään englanniksi, mutta palasi alkuperäiseen kirjoituskieleensä saksaan vuonna 1956.


title: Rose Ausländer

text: Ausländer palasi vuonna 1967 Saksaan ja eli loppuelämänsä Düsseldorfissa. Viimeisinä vuosina hänen riesanaan oli artriitti.


title: Porin helluntaikirkko

text: Porin helluntaikirkko (toiselta nimeltään Eelim-temppeli) on Porissa sijaitseva kirkkorakennus. Helluntaikirkko sijaitsee Itätullin kaupunginosassa Itsenäisyydenkadulla lähellä kaupungin keskustaa. Nykyinen kirkkorakennus on valmistunut 1970-luvulla.


title: Tero Leinonen

text: Tero Leinonen (s. 3. maaliskuuta 1975 Mikkeli) on uransa päättänyt suomalainen jääkiekkomaalivahti.


title: Tero Leinonen

text: Leinonen aloitti uransa vuonna 1989 Jukureissa. JYPissä aiemmin SM-liigaa pelannut maalivahti Tero Leinonen torjui kolme kautta ennen Ilvekseen siirtymistään Ruotsin Elitserienissä Moran:n ja Luleån:n joukkueissa. Leinonen edusti syyspuolen kaudesta 2008–2009 Tampereen Ilvestä mutta siirtyi tammikuussa 2009 HC Bílí Tygři Libereciin Tšekin Extraligaan.


title: Tero Leinonen

text: Kauden 2010–2011 Leinonen aloitti Elitserienin Linköpingissä, mutta hän ei saanut peliaikaa, joten siirtyi jo syyskuun aikana Allsvenskanin Tingsrydiin. Leinonen siirtyi lokakuussa 2011 Suomi-sarjan Nokian Pyryyn. Hän ei ollut pelannut Pyryssä vielä otteluakaan, kun Serie A:n HC Valpellice vuokrasi hänet viikoksi paikkaamaan loukkaantumisia. Leinonen oli lopulta hieman kauemmin Valpellicessa mutta palasi Pyryyn tammikuussa 2012. Hän pelasi ja valmensi Pyryssä kolmisen viikkoa, kunnes DEL-liigan Iserlohn Roosters hankki hänet tammikuun lopulla.


title: Tero Leinonen

text: Leinosta pidetään kokeneena ja tyyliltään näyttävänä maalivahtina, mutta häntä on moitittu otteiden ailahtelevaisuudesta.


title: Visuaalinen kulttuuri

text: Visuaalinen kulttuuri on kuviin ja katsomiseen liittyvää kulttuuria. Visuaalisen kulttuurin ilmenemismuotoja ovat esimerkiksi kuvataide, valokuva, video, televisio, uusmedia ja mainonta. Suomessa on olemassa yksi erityisesti Visuaaliseen kulttuuriin (laajassa mielessä) sitoutunut maisteriohjelma. Sitä ylläpitää Taideteollisen korkeakoulun Porin taiteen ja median laitos. Visuaalisen kulttuurin tutkimusta harjoitetaan kuitenkin laajalti Suomen yliopistoissa.


title: Visuaalinen kulttuuri

text: Visuaalisen kulttuurin teoriasta vain osa kulkee nimikkeen ”visuaalisen kulttuurin teoria” alla. Kun visuaalisen kulttuurin teorian käsitettä alleviivataan, tarkoitetaan lähinnä yhteiskuntatieteellistä, cultural studies -tyyppistä tutkimusotetta, jossa huolimatta siitä että siinä viitataan eri alojen visuaalisen kulttuurin tutkimukseen, niiden käsittelytapoja ja tuloksia käsitellään yhteismitallisina, samassa teoreettisessa viitekehyksessä. Pyrkimys on näin luoda uutta oppialaa tai kerätä yhteen kuvallista maailmaa koskevia käsityksiä poikkitieteellisesti (ks. esimerkiksi Janne Seppäsen tuotanto, tai erilaiset kulttuurintutkimukselliset feministiset näkökulmat, esimerkiksi Leena-Maija Rossi, Anita Seppä, Annamari Vänskä). Laajemmassa mielessä visuaalisen kulttuurin teorian piiriin voidaan laskea tästä riippumattomasti esimerkiksi taidefilosofian (esimerkiksi Risto Pitkänen) ja taiteellisen tutkimuksen (esimerkiksi Harri Laakso, Mika Elo) edustajia.


title: Visuaalinen kulttuuri

text: Monet visuaalisuutta tutkivat eivät tunne omakseen visual culturea tai edes visual studiesia (erosta, ks. alla) hallitsevia ajattelutapoja, vaikka samoja ajattelijoita (Deleuze, Baudrillard) tai ilmiöitä (valokuva, elokuva) tutkisivatkin. Usein visual-etuliitteisten tieteellisen sateenvarjojen alla ei voida puhua monitieteisyydestä, vaikka erilaiset johdantokirjat monenlaisia lähestymistapoja esittelisivätkin, sillä logiikaltaan ne ovat argumentatiivisia ja metodipohjaisia, soveltuvia yleiseen yhteiskunnalliseen tutkimukseen. Tulevaisuus näyttää muuttuuko visuaalisen kulttuurin tutkimus oikeasti monialaiseksi sateenvarjoksi, vai pysyttelevätkö erilaiset tutkimustavat edelleenkin omien perinteisten alojensa (taidehistoria, estetiikka, psykotieteet) piirissä.


title: Visuaalinen kulttuuri

text: Angloamerikkalaisessa maailmassa Visual Culture on Cultural Studiesin, yhteiskuntateoreettisen nykykulttuurintutkimuksen, kuviin erikoistunut osa-alue, ja Visual Studiesissa painottuvat astetta laajemmin muutkin tieteelliset lähtökohdat (ks. esimerkiksi Elkins 2003, 1-7). Suomen visuaalinen kulttuuri on astetta yleisempi käsite.


title: Guaifenesiini

text: Guaifenesiini on limaa irrottava lääkeaine, jota käytetään yskänlääkkeenä. Se lisää hengitysteiden limaneritystä ja vähentää liman sitkeyttä. Guaifenesiini on myös ainesosana useissa yskään käytettävissä yhdistelmälääkkeissä.


title: Guaifenesiini

text: Guaifenesiini on alun perin "Guaiacum"-suvun puusta eristetty aine, joka sai myyntiluvan Yhdysvalloissa vuonna 1952.


Latvian sosialistisen neuvostotasavallan lippu otettiin käyttöön 17. tammikuuta 1953. Lipun yläkulmassa on sirppi ja vasara, jotka ovat maatyöläisten ja tehdastyöläisten symboli. Lipun yläpuolella oleva tähti kuvaa edistystä, ja lipun punainen väri kommunismia. Lipun alalaidassa ollut aaltokuviointi kuvasi Itämeren aaltoja, jotka huuhtovat Latvian rannikkoa.


title: Latvian sosialistisen neuvostotasavallan lippu

text: Lippu otettiin pois käytöstä 1990 ja tilalle tuli Latvian nykyisessä käytössä oleva lippu.


text: Latvian Neuvostoliittoon liittämisen jälkeen (1940) otettiin käyttöön lippu, jonka tausta oli punainen ja siinä oli sirppi ja vasara. Lipun yläkulmassa luki "LPSR" (Latvijas Padomju Sociālistiskā Republika).


title: Anish Kapoor

text:
Anish Kapoor (s. 12. maaliskuuta 1954) on intialainen, vuodesta 1972 Britanniassa asunut kuvanveistäjä. Hän syntyi Mumbaissa ja oli vuonna 1990 edustettuna Venetsian biennaalissa. Hänelle myönnettiin vuonna 1991 Turner-palkinto.
Kapoor opiskeli kuuluisassa yksityiskoulussa Doon Schoolissa. Muutettuaan Englantiin hän opiskeli Hornseyn ja Chelsean taidekouluissa.


title: Anish Kapoor

text: Kapoor kuuluu 1980-luvun alussa läpimurron tehneisiin englantilaisiin kuvanveistäjiin ja on saavuttanut kansainvälistä kuuluisuutta. Kapoor työskentelee Lontoossa, vaikka vierailee säännöllisesti myös Intiassa. Hän on sanonut, että hänen taiteensa on saanut vaikutteita sekä itäisistä että läntisistä kulttuureista. Hänen taidehistorialliset vaikutteensa ovat Andrea Mantegna, Joseph Beuys, Barnett Newman ja Yves Klein.


title: Anish Kapoor

text: Kapoorin teokset määritellään tavallisesti postminimalismiksi. Ne ovat usein yksinkertaisia, kaarevia muotoja, tavallisesti monokromaattisia ja kirkasvärisiä. Ne kiinnittävät usein katsojan huomion teosten onkaloiden mysteerisyyteen, kunnioitusta herättävään kokoon tai yksinkertaiseen kauneuteen. Niiden houkuttelevat pinnat vetoavat katsojan kosketusaistiin ja kiehtovat heijastavilla ulkopinnoilla.


title: Anish Kapoor

text:
Kapoorin varhaiset teokset perustuvat pigmenttijauheseen, joka peittää teokset ja niiden ympärillä olevan tilan. Tähän Kapoor sai idean kirkasvärisistä pigmentikummuista, joita on Intian toreilla ja temppeleissä. Myöhemmin hän teki teoksia kiinteistä, louhituista kivistä, joissa on usein kaiverrettuja tai hiottuja aukkoja ja onkaloita. Ne viittaavat ja leikittelevät usein kahtalaisuuksilla (kuten maa-taivas, aine-henki, näkyvä-ei-näkyvä, tietoinen-ei-tietoinen, mies-nainen, ruumis-mieli). Kapoorin uusimmat teokset ovat peilin tavoin katsojaa tai ympäristöä heijastavia tai vääristeleviä.
Kapoor on tehnyt useita suuria teoksia 1990-luvulta alkaen. Niistä maailmanlaajuisesti tunnetuin on "Cloud Gate" (2004), ruostumattomasta teräksestä tehty 110 tonnia painava veistos Chicagon Millennium-puistoon.


title: Anish Kapoor

text: Vuonna 2004 Kapoor voitti veistoskilpailun syyskuun 11. päivän terrori-iskujen brittiläisten uhrien muistomerkiksi New Yorkissa. Syksyllä 2008 Kapoor valittiin Lontoon Trafalgar Squaren niin sanotun neljännen jalustan veistoskilpailun ehdokkaaksi.


title: Anish Kapoor

text: Kapoor suunnitteli Lontoon vuoden 2012 olympialaisten olympiapuistoon 115 metriä korkean näköalatornin, jonka nimi on ArcelorMittal Orbit. Tornin kustannukset olivat yli 20 miljoonaa euroa.


title: Anish Kapoor

text: Kapoorin taidetta on ollut useita kertoja esillä myös Suomessa. Vuonna 1983 hänen töitään oli esillä Pariisin biennaalia esittelevässä näyttelyssä Sara Hildénin taidemuseossa Tampereella ja vuonna 1987 brittiläistä kuvanveistoa esittelevässä yhteisnäyttelyssä. Ars-näyttelyissä Kapoor oli edustettuna 1995 ja 2001.


title: Anish Kapoor

text: Vuonna 1996 Ars Nova -museossa Turussa oli esillä Kapoorin yksityisnäyttely, jossa oli 16 veistosta, sarjat "Angel" (Enkeli) ja "Void Field" (Tyhjä kenttä). Myös Helsingin Taidehallissa on järjestetty hänen yksityisnäyttelynsä vuonna 2001.


title: Anish Kapoor

text: Vuonna 2004 Kapoor osallistui Future Systems -ryhmän kanssa Rovaniemellä pidettyyn lumi- ja jääveistostapahtumaan The Snow Show.


title: Julien Robert

text: Julien Robert (s. 11. joulukuuta 1974 Grenoble, Ranska) on entinen ranskalainen ampumahiihtäjä.


title: Julien Robert

text: Robert kuului MM-kilpailuissa 2001 kultaa voittaneeseen Ranskan viestijoukkueeseen. Hän saavutti samasta kilpailusta pronssia Oberhofissa 2004. Olympialaisissa hän kuului pronssia voittaneeseen Ranskan joukkueeseen sekä Salt Lake Cityssä 2002 että Torinossa 2006.


title: Julien Robert

text: Robert on naimisissa ampumahiihtäjä Florence Baverel-Robertin kanssa, joka voitti Torinon olympialaisissa 2006 olympiakultaa sprintistä ja pronssia viestistä. Hän lopetti uransa kauteen 2007-2008.


title: Santiago Botero

text: Santiago Botero Echeverry (s. 27. lokakuuta 1972 Medellín) on kolumbialainen maantiepyöräilijä. Hän aloitti vuonna 1996 ammattilaisuransa, jonka aikana hän on osallistunut kuuteen Ranskan ja Espanjan ympäriajoon sekä kerran Italian ympäriajoon. Ranskan ympäriajossa hän on voittanut kolme etappia ja mäkikilpailun, Espanjan ympäriajossa viisi etappia.


title: Santiago Botero

text: Botero on vuoden 2002 maailmanmestari miesten aika-ajossa Zolderissa. Hän voitti samassa sarjassa lisäksi pronssia vuoden 2001 maailmanmestaruuskilpailussa Lissabonissa.


title: Santiago Botero

text: Botero on jo mainittujen kilpojen lisäksi voittanut Tour de Romandien vuonna 2005 sekä vähemmän tunnetun Kolumbian ympäriajon vuonna 2007.


title: Peter Wessel Zapffe

text: Peter Wessel Zapffe (18. joulukuuta 1899 Tromssa, Norja − 12. lokakuuta 1990) oli norjalainen kirjailija ja filosofi. Hänen näkemyksensä inhimillisestä olemassaolosta oli jotakuinkin pessimistinen, ja hänet voidaan lukea eksistentialistiksi.


title: Peter Wessel Zapffe

text: Zapffen pääteoksena voidaan pitää filosofista tutkielmaa nimeltä "Om det tragiske" (1941). Sen pääajatukset inhimillisestä olemassaolosta on esitetty myös lyhyemmin esseessä "Den sidste Messias" (1933). Zapffen ajatus oli, että ihmiset ovat syntyneet sellaisella ylikehittyneellä kyvyllä (ymmärrys, itsetuntemus) varustettuina, joka ei sovi luonnon suunnitelmaan. Ihmiset vaativat oikeutusta ja selitystä elämään ja kuolemaan liittyville kysymyksille, mutta luonto ei pysty tarjoamaan tällaisia. Tästä seuraava tragedia on, että ihmiset käyttävät kaiken aikansa yrittämällä olla jotain muuta kuin ihmisiä. Ihmisolento on näin paradoksi.


title: Peter Wessel Zapffe

text: Zapffe kuvasi neljä puolustusmekanismia, joiden avulla ihmiskunta yrittää välttää tämän paradoksin kohtaamisen:


title: Al-Qaida Finland

text: Al-Qaida Finland on suomalaisen rap-artisti Julma-Henrin ensimmäinen virallinen studiojulkaisu. Sen julkaisi Ähky Records 23. toukokuuta 2007.


title: Al-Qaida Finland

text: Albumin kantavia teemoja ovat solidaarisuus, syrjäytyneisyys, mielenterveys ja suomalaisen yhteiskunnan luokittuminen. Albumin kappaleet on nimetty päiväkirjamaisesti päivämäärillä. Levyn taustamusiikit ovat tuottaneet Oululainen Panama Rayo aka Kemikaali-Keijo, Kaucas-yhtyeen Laineen Kasperi sekä amerikkalainen rap-artisti Reh Dogg. Levyn miksasi Laineen Kasperi. Levyn julkaisi Ähky Records ja jakeli Supersounds.


title: Al-Qaida Finland

text: Levystä julkaistiin vuonna 2017 re-issue


title: Al-Qaida Finland

text: Kappaleesta ”010706” (”Porthaninkatu”) on tehty remix -versio nimeltä ”PORTHANINK.”. Se löytyy Julma-Henrin "SRJTNT vol. 1" -mixtapelta.


title: Jekaterina Gamova

text: Jekaterina Aleksandrovna Gamova (, s. 17. lokakuuta 1980) on venäläinen lentopalloilija. Hän on kuulunut maajoukkueisiin, jotka voittivat kultaa vuosien 2006 ja 2010 maailmanmestaruuskilpailuissa Japanissa. Jälkimmäisessä turnauksessa hänet valittiin arvokkaimmaksi pelaajaksi.


title: Jekaterina Gamova

text: Gamova on voittanut joukkueineen myös hopeaa kaksissa kesäolympialaisissa, Sydneyssä 2000 ja Ateenassa 2004).


title: Landella

text: Landella on Pelle Miljoona & Rockers -yhtyeen neljäs ja Pelle Miljoonan 19. albumi. Se julkaistiin keväällä 1995. Albumi äänitettiin akustisilla soittimilla Manssilan tilalla Orimattilassa. Se sisältää sekä vanhempia että uudempia kappaleita Pelle Miljoonalta ja Tumppi Varoselta uusina versioina.


title: Landella

text: Albumi ylsi Suomen virallisen listan sijalle 35.


title: Fédération Internationale de Volleyball

text: Fédération Internationale de Volleyball eli FIVB on kansainvälinen lentopalloliitto, joka järjestää muun muassa lentopallon maailmanmestaruuskilpailut ja lentopallon Maailmancupin. Se perustettiin Pariisissa vuonna 1947, ja sen nykyinen pääpaikka sijaitsee Lausannessa, Sveitsissä. Puheenjohtajana toimii Ary Graça. FIVB:llä on jäsenmaita 220.Lentopallo:Beach Volley:


title: Imaani Saleem

text: Imaani Saleem (Melanie Crosdale, s. 1972 Nottingham, Englanti) on englantilainen laulaja. Vuonna 1998 hän osallistui Ison-Britannian Euroviisuedustaja karsintaan kappaleella "Where Are You?". Imaani pääsi edustamaan Isoa-Britanniaa Eurovision laulukilpailussa Birminghamissa. Euroviisujen jälkeen "Where Are You?" nousi Britannian singlelistan 15. sijalle. Imaani soittaa Rhythm and bluesia.


title: Radoslav Židek

text: Radoslav Židek (s. 15. lokakuuta 1981 Žilina) on slovakialainen lumilautailija, joka kilpailee lumilautakrossissa.


title: Radoslav Židek

text: Židek voitti hyvin yllätyksellisesti olympiahopeaa Torinosta 2006, joka on myös Slovakian ensimmäinen talviolympialaisista voitettu mitali itsenäisenä valtiona.


title: Radoslav Židek

text: Židek on 186 cm ja painaa 82 kg. Hän edustaa ŠKP Štrbské Plesoa.


title: Kolpene (Rovaniemi)

text: Kolpene on lähiö Rovaniemellä. Se sijaitsee osittain kivikautisten asuinsijojen päällä Rovaniemen kirkosta itäkaakkoon. Viiden kilometrin mittaiselle Kolpeneenharjulle johtava Kolpeneentie kulkee alkumatkan Keinuvuopajan ja Salmijärven välistä harjua myötäillen. Kolpeneen asukasluku oli vuoden 2014 lopussa 344.


title: Kolpene (Rovaniemi)

text: Rovaniemen varhaisimman kivikauden asutuksen on arvioitu ajoittuvan vuosiin 8000–7000 eaa. Joidenkin arvioiden mukaan Salmijärven rannalla lähellä nykyistä uimapaikkaa on sijainnut menoliittisen ja neoliittisen aikakauden taitekohdan vuosien 6000–5000 eaa. kivikauden asutusta. Arvellaan, että asuinpaikat on valittu paitsi kalanpyyntimahdollisuuksien vuoksi, myös Kolpeneenharjun suojaisan etelärinteen takia, jossa läheinen Ounasvaara heikensi pohjoistuulien purevuutta. On oletettu, että Kolpeneella on asuttu talvellakin ja että asutusta on ollut useissa paikoissa.


title: Kolpene (Rovaniemi)

text: Vaatimatonta asutusta oli Kolpeneella edelleen ennen toista maailmansotaa. Saksalaiset joukot sytyttivät Pöyliövaaran hyppyrimäen räjäyttämisen jälkeen 9. lokakuuta 1944 Kolpeneenperän Salmijärven rantamain kymmenestä talosta kuusi palamaan.


title: Kolpene (Rovaniemi)

text: Kolpeneeseen rakennetaan omakotitaloja edelleen, ja se on paikallisbussireittien varressa. Kolpeneenharjun asumattomassa päässä sijaitsee Rovaniemen kaupungin pohjavettä käyttävä vedenottamo, joka valmistui vuonna 1959. Vuonna 1965 sinne rakennettiin vedenkäsittelylaitos. Kolpene on nykyisin osa Ounasmetsän asuinaluetta ja siellä sijaitsee Lapin keskus-sairaala (LKS) ja Siwa-lähikauppa.


title: Doksisykliini

text: Doksisykliini on tetrasykliiniryhmään kuuluva antibiootti. Tetrasykliinit kilpailevat solun 30s-ribosomeilla tRNA:n kanssa kiinnittymisestä. Bakteerien proteiinisynteesi estyy, kun riittävä lääkeainepitoisuus saavutetaan.


title: Doksisykliini

text: Doksisykliini on ns. laajakirjoinen antibiootti eli se vaikuttaa useisiin sekä grampositiivisiin että gramnegatiivisiin bakteereihin. Muiden tetrasykliinien tapaan sillä on jonkin verran myös tulehdusta poistavaa vaikutusta.


title: Doksisykliini

text: Doksisykliiniä käytetään muun muassa hengitystieinfektioiden, aknen, mykoplasma-, borrelia- ja klamydiainfektioiden hoidossa sekä malarian estohoidossa. Doksisykliini voi joissain tapauksissa aiheuttaa valolääkeihottumaa. Lapsille, joilla hampaat vielä kehittyvät, doksisykliinin käyttö aiheuttaa pysyviä kiillevaurioita, eikä sen käyttöä siksi suositella.


title: Learning to Rock

text: Learning to Rock on vaasalaisen Sturm und Drang -yhtyeen vuonna 2007 julkaisema esikoisalbumi. Levystä on tehty myös erikoispainos Learning to Rock (International Edition). Yhtye sai albumista kultalevyn marraskuussa 2007 ja platinalevyn tammikuussa 2008. Levyä on myyty 31051 kappaletta.


title: Nokia 5300

text: Nokia 5300 Xpress Music on Nokian valmistama musiikkipuhelin. Nokia 5300 saatavat värit ovat valkoinen ja punainen, valkoinen ja harmaa, valkoinen ja pinkki, valkoinen ja sininen ja kokomusta. Sitä on tuotettu vuodesta 2006 lähtien.


title: Krama

text: Krama on lähinnä khmerien maaseudulla käyttämä yleiskäyttöinen päähine. Sitä käytetään Kambodžassa yleensä suojana auringolta, pölyltä ja tuulelta. Kramaa käytetään yleensä huivina päässä tai kaulaliinana, mutta sillä on myös monia muita käyttötarkoituksia.


title: Leszek Kołakowski

text: Leszek Kołakowski (23. lokakuuta 1927 – 17. heinäkuuta 2009) oli puolalainen filosofi ja aatehistorioitsija. Hän tuli tunnetuksi marxismin kriittisellä analyysillään ja lukuisilla aihetta käsittelevillä julkaisuillaan, joiden joukossa on kolmiosainen kirjasarja "Główne nurty marksizmu".


title: Leszek Kołakowski

text: Kołakowski oli yksi vuoden 1983 Erasmus-palkinnon saajista.


title: Leszek Kołakowski

text: Kołakowski opiskeli toisen maailmansodan jälkeen filosofiaa Łódźin yliopistosta ja sai vuonna 1953 tohtorinarvon Varsovan yliopistosta väitöskirjallaan Baruch Spinozasta. Myöhemmin hän toimi professorina muun muassa Varsovan ja Oxfordin yliopistoissa.


title: Leszek Kołakowski

text: Erasmus-palkinnon lisäksi Kołakowskille myönnettiin myöhempinä vuosina esimerkiksi Kluge-palkinto vuonna 2003 ja Jerusalem-palkinto vuonna 2007.


title: 6pack

text: 6pack on suomalainen vuonna 2008 valmistunut Yle TV1:lla esitetty 6-osainen sketsisarja, jonka ovat ideoineet ja käsikirjoittaneet Pirkka-Pekka Petelius ja Jope Ruonansuu. He esiintyvät myös sarjan päärooleissa. Sarja julkaistiin DVD:llä 12. maaliskuuta 2008.Pirkan ja Jopen lisäksi muut sarjassa esiintyvät näyttelijät sivurooleissa:


title: Hui helinää

text: Hui helinää oli vuonna 1989 esitetty Pirkka-Pekka Peteliuksen ja Pedro Hietasen neliosainen minisarja, joka oli jatkoa aiemmin esitetylle sketsisarjalle "Hei hulinaa". Sarja oli hyvin samantyyppinen edeltäjänsä kanssa, sillä molempien sarjojen sketsit esitettiin aina samassa studiossa ja ohjelmien rakenne pysyi samanlaisena. Suorina lähetyksinä esitetyt jaksot sisälsivät sketsejä, joista osa oli improvisoituja ja osa vanhoja sketsejä radion "Yömyöhä"-ohjelmasta. Pedro Hietanen esitti sketseissä yleensä juontajaa, joka haastatteli studiossa Peteliuksen esittämiä hahmoja. Sketsien välissä esitettiin eri artistien musiikkivideoita, joiden aikana maskeeraaja Sirpa Lipponen meikkasi ja puvusti Peteliuksen seuraavaa sketsiä varten. Kesällä 1991 "Hei hulinaa"- ja "Hui helinää" -sarjojen sketseistä esitettiin vielä tunnin mittainen koostejakso "Hoi hölinää".


title: Juuret (Pelle Miljoonan albumi)

text: Juuret on Pelle Miljoona & Rockers -yhtyeen viides, ja Pelle Miljoonan 20. albumi. Se julkaistiin keväällä vuonna 1996. Pelle yhtyeineen palasi albumilla ns. juurilleen eli punk-musiikin pariin.


title: Juuret (Pelle Miljoonan albumi)

text: Kaikki kappaleet on säveltänyt ja sanoittanut Pelle Miljoona, ellei toisin mainita.


title: Jacques-Louis Monod

text: Jacques-Louis Monod (s. 25. helmikuuta 1927) on ranskalais-yhdysvaltalainen säveltäjä, pianisti ja kapellimestari. Hän on esittäjänä tulkinnut muiden muassa Luigi Nonon ja Edgard Varèsen sekä Wienin toisen koulukunnan säveltäjien – Webernin, Schönbergin ja Bergin – teoksia.


title: Jacques-Louis Monod

text: Monod'n sävellystöiden joukkoon lukeutuu "Cantus Contra Cantum", sarja, jonka osat on kirjoitettu vaihtelevia kokoonpanoja varten.


title: Jacques-Louis Monod

text: Monod syntyi Pariisissa ja opiskeli Pariisin konservatoriossa vuodesta 1934. Hänen opettajiensa joukossa olivat Yves Nat ja Olivier Messiaen. Hän sai vuodesta 1944 yksityisopetusta René Leibowitzilta ja vieraili Yhdysvalloissa ensimmäistä kertaa vuonna 1947, jolloin hän matkusti Los Angelesiin Arnold Schönbergiä tapaamaan.


title: Chou Wen-chung

text: Chou Wen-chung (; s. 29. kesäkuuta 1923) on kiinalaissyntyinen, vuonna 1946 Yhdysvaltoihin muuttanut nykysäveltäjä. Hän on Columbian yliopiston emeritusprofessori.


title: Chou Wen-chung

text: Chou syntyi Yantaissa. Yksi hänen opettajistaan oli elektronisen musiikin uranuurtaja Edgard Varèse, jonka jalanjäljillä hän itse on säveltäjänä jatkanut.


title: Chou Wen-chung

text: Choun tunnetuimpien oppilaiden joukossa on Kambodžassa syntynyt säveltäjä Chinary Ung. Chou on toiminut Yhdysvaltain taiteiden ja kirjallisuuden akatemian jäsenenä vuodesta 1982.


title: Tyrnävänjoki

text: Tyrnävänjoki on Pohjois-Pohjanmaalla sijaitseva noin 80 kilometrin pituinen joki. Se saa alkunsa vetiseltä, pienten lampien ja järvien Pelson Venenevalta, joka on pinta-alaltaan noin 12 039 hehtaaria ja noin 80 % siitä on aapasoita. Alueella pesii runsas linnusto. Saukkokin viihtyy siellä. Tyrnävänjoki yhtyy ennen laskuaan Pohjanlahden Liminganlahteen Temmes-Ängeslevänjokiin. Tyrnävänjoki virtaa paikoin syvissä rotkolaaksoissa läpi perinteisten maatalousseutujen. Joen varressa on tiivistäkin asutusta esimerkiksi Tyrnävän kirkonkylässä.


title: Tyrnävänjoki

text: Tyypillisesti muinaiset Suomen asuttajat asuttivat sisämaita vesireittejä hyödyntäen. He matkasivat latvavesille ilman nauloja tehdyillä haapioillaan. Historioitsija Armas Luukko on arvioinut, että Liminganjoen suun seuduilla oli ollut vankaa asutusta 1550-luvulla. Sitä vastoin Limingan alueen sisämaat eivät juuri olleet saaneet vakituista asutusta. Hänen mukaansa nähtävästi eräänä syynä oli ollut liminkalaisten suuret nautintaoikeudet erämaissa. Esimerkiksi Tyrnävälle ensimmäinen vakituinen asukas Hannu Kaakinen asettui 1540-luvulla.


title: Tyrnävänjoki

text: Muinaisella Limingan pitäjän ja sen kylien esimerkiksi Tyrnävän asuttamisella oli vaaransa. Venäjä piti alueita itselleen kuuluvana ja hävitti toistuvasti Ruotsin hallinnon alla syntynyttä asutusta. Paha viimeinen takaisku Limingan suurpitäjän asukkaille oli isoviha sen alkaessa vuonna 1714. Silloin venäläiset hävittivät järjestelmällisesti asutusta niin sanotun poltetun maan taktiikalla surmaten ja vieden vangiksi. Isonvihan aikana Tyrnävällä surmattiin ehkä 848 ihmistä ja koko Limingan alueelta oli viety vangiksi 454 henkilöä. 30. elokuuta 1721 tehty Uudenkaupungin rauha alkoi rauhoittaa oloja. Venäläiset miehittäjät alkoivat poistua Suomesta ja joulukuussa oli pidetty kiitosjumalanpalvelus kirkoissa miehityksen päättymisen kunniaksi. Isoonvihaan päättyi myös Tyrnävänjoen rantojen ja sen lähialueiden asutuksen hävittäminen.


title: Reijo Tani

text: Reijo ”Rempo” Tani (15. joulukuuta 1931 Kotka – 13. lokakuuta 2011) oli suomalainen muusikko. Hänet tunnettiin muun muassa Pertti Metsärinteen yhtyeestä ja Juha Vainion yhteistyökumppanina.


title: Reijo Tani

text: Tani oli sekä jazz- että tanssimuusikko. Hänen musiikillinen esikuvansa oli Louie Bellson. Monilahjakkuutta on sanottu yhden miehen sirkukseksi: hän oli soittaja, laulaja ja imitaattori. Laulajana hän esiintyi äänilevyllä kolmisenkymmentä kertaa.


title: Reijo Tani

text: Tani kuului kotkalaisten muusikoiden yhteisöön, joka syntyi ravintola Fenniaan 1950-luvulla. Tanin ja Vainion ystävyyssuhde juontuu noihin aikoihin. Tani oli luomassa ilmapiiriä, josta Vainion tuotanto kumpusi. Vainio ilmaisi kiitollisuudenvelkansa erään runon omistuskirjoituksessa: ”Tanin koulukunnan puolesta Juha Vainio.”


title: Reijo Tani

text: Metsärinteen orkesterin mukana Tani esiintyi kymmenkunta vuotta Spede Pasasen ohjelmissa radiossa ja televisiossa.


title: Reijo Tani

text: Tani on esikuvana Pekka Mandartin elokuvan "Keisarikunta" Rempon hahmolle. Elokuva kertoo 1950-luvun Kotkasta, niistä ajoista ja piireistä, joissa Tanin muusikonura lähti käyntiin.


title: Reijo Tani

text: Tani kuoli kotonaan 79-vuotiaana torstaina 13. lokakuuta 2011.


title: Esa Adrian

text: Esa Adrian (oik. Esa Adrian Anisimoff; 17. kesäkuuta 1939 Helsinki – 30. marraskuuta 2007 Järvenpää) oli suomalainen kääntäjä ja kirjailija. Hän suomensi erityisesti venäläistä kirjallisuutta.


title: Esa Adrian

text: Adrian oli tuottelias suomentaja ja suomensi 1960-luvulta Neuvostoliiton hajoamiseen saakka paljon neuvostokirjallisuutta ja venäläisiä klassikoita, kuten Fjodor Dostojevskia, Nikolai Gogolia ja Leo Tolstoita. Hänelle myönnettiin kahdesti Mikael Agricola -palkinto.


title: Esa Adrian

text: Julkista huomiota hänen suomennoksistaan sai luultavasti eniten Aleksandr Solženitsynin "", jota Solženitsynin aiempi suomalainen kustantaja Tammi ei ulkopoliittisista syistä halunnut julkaista. Teoksen julkaisijaksi ryhtyi ruotsalainen kustantamo Wahlström & Widstrand (1974) ja sittemmin pieni suomalainen kustantamo Kustannuspiste (1976).


title: Esa Adrian

text: Adrian suomensi myös saksasta kirjallisuuden nobelisti Elias Canettin teoksen "Marrakešin ääniä" ja ruotsista Christer Kihlmanin romaanin "Sininen äiti".


title: Esa Adrian

text: Adrianin isä oli venäjänkielinen ja äiti suomenkielinen, mutta perheen kotikielenä oli ruotsi.


title: Badminton World Federation

text: Badminton World Federation eli BWF on kansainvälinen sulkapalloliitto. Se perustettiin vuonna 1934 nimellä International Badminton Federation, ja nykyisen nimen käyttöönotosta päätettiin 24. syyskuuta 2006. Badminton World Federationin uudeksi pääpaikaksi otettiin 1. lokakuuta 2005 Malesian pääkaupunki Kuala Lumpur, jota ennen se oli ollut Cheltenhamin Englannissa.


title: Badminton World Federation

text: Badminton World Federation on järjestänyt sulkapallon maailmanmestaruuskilpailut vuodesta 1977 ja on vastuussa olympiasulkapallosta. Se ylläpitää myös Badminton Hall of Famea, johon kootaan syystä tai toisesta erityisen maineikkaiksi kohonneita pelaajia.


title: Bogdan Țăruș

text: Bogdan Țăruș (s. 1. elokuuta 1975 Piatra Neamț) on romanialainen pituushyppääjä.


title: Bogdan Țăruș

text: Țăruș sijoittui Sydneyn olympialaisissa 2000 yhdeksänneksi ja Ateenan olympialaisissa 2004 kahdeksanneksi. Romanian pituushyppymestaruuden hän voitti ulkoradoilla 2003 ja sisäradoilla 2004.


title: Bogdan Țăruș

text: Țărușin pituushyppyuran suurin saavutus on EM-hopea Budapestista 1998. Hän on saavuttanut lisäksi junioreiden MM-hopeaa 1994 ja hopeaa sisäratojen EM-kilpailuista 2000 ja 2005.


title: Bogdan Țăruș

text: Hän pitää hallussaan Romanian sisäratojen pituushyppyennätystä tuloksella 830 cm, jonka hän hyppäsi 29. tammikuuta 2000 Bukarestissa. Ulkoradoilla hän on hypännyt 18. toukokuuta 1996 Formiassa tuloksen 829 cm. Romanian ennätys on Bogdan Tudorin hyppäämä 837 cm.


title: Uinnin maailmanmestaruuskilpailut 2001

text: Uinnin pitkän radan maailmanmestaruuskilpailut järjestettiin vuonna 2001 Japanin Fukuokassa. Kilpailut alkoivat 16. heinäkuuta ja päättyivät 29. heinäkuuta. Kilpailujen järjestäjänä toimi Kansainvälinen uimaliitto FINA. Kilpailulajeina olivat ratauinti, avovesiuinti, uimahypyt, taitouinti ja vesipallo.


title: Uinnin maailmanmestaruuskilpailut 2001

text: Uinti- ja taitouintikilpailujen tapahtumapaikkana toimi 10 000-paikkainen Marine-keskus. Avovesiuinnit järjestettiin Momochi-rannalla, uimahypyt Prefectural-keskuksessa, miesten vesipallo Hakata-no-Mori-keskuksessa ja naisten vesipallo Nishi Civic-keskuksessa.


title: Uinnin maailmanmestaruuskilpailut 2001

text: Kilpailuissa rikottiin kahdeksan uinnin maailmanennätystä sekä tehtiin useita kilpailuennätyksiä.


title: Uinnin maailmanmestaruuskilpailut 2001

text: Isäntämaa


title: Laminointi

text: Laminointi on valmistusmenetelmä, jossa ohuita levymäisiä kappaleita (eli lamelleja) tai kalvoja liittämällä yhteen saadaan aikaan laminoitu rakenne eli laminaatti. Useilla materiaaleilla, kuten puuviilulla on erilainen lujuus materiaalin eri suunnissa. Liimaamalla puulevyjä ristikkäin yhteen syntyy vanerilevy, joka on lujaa kaikkiin suuntiin.


title: Laminointi

text: Puusepänteollisuudessa tehdään laminoimalla puusta taivutettuja kappaleita. Laminointi saadaan aikaiseksi tekemällä muotit, joiden väliin laitetaan kerroksittain ohuita puuviiluja ja liimaa. Muotit puristetaan ruuvipuristimilla kiinni, ja kun liima kuivuu muotit poistetaan. Laminointi keksittiin korvaamaan puun taivuttaminen höyryttämällä, jossa kuivuminen kesti useita päiviä, puun piti olla oksatonta ja lopputulos oli vähemmän kestävä.


title: Help

text: Help voi tarkoittaa ainakin seuraavia:HELP voi tarkoittaa seuraavia asioita:


title: Crowley Liner Services

text: Crowley Liner Services (aikaisemmin Crowley Caribbean Transport (CCT)) on vuonna 1954 perustettu yritys. Yritys kuljettaa rahtia vesitse ja sen kotipaikka on Jacksonville, Floridassa, Yhdysvalloissa. Crowley Liner Services on yhdysvaltalaisen Crowley Maritimen omistuksessa.


title: Crowley Liner Services

text: Alun perin yritys oli nimeltään Coordinated Caribbean Transport. Yhtiön laivasto koostui alkujaan kahdesta aluksesta, jotka olivat alun perin maihinnousualuksia. Yhtiö kuljetti pääasiassa maanviljelyn tuotteita Karibialta Yhdysvaltoihin. Yhdysvalloista etelään alukset kuljettivat teollisuustarvikkeita. Alusten pysähdyspaikkoja olivat Peru, Ecuador, Costa Rica, Panama, Jamaika, Haiti ja Dominikaaninen tasavalta. Vuonna 1986 Crowley Maritime osti Coordinated Caribbean Transportin ja muutti yhtiön nimen muotoon Crowley Caribbean Transport. Osto lisäsi Crowley Maritimen 400 aluksen laivastoa kuudella aluksella.


title: Kaikki hitin ainekset 1992–96

text: Kaikki hitin ainekset 1992–96 on Pelle Miljoona & Rockers -yhtyeen kokoelmalevy. Se julkaistiin 2. kesäkuuta 1997.


title: Kaikki hitin ainekset 1992–96

text: Kaikki kappaleet säveltänyt ja sanoittanut Pelle Miljoona sekä sovittanut Rockers, ellei toisin mainita.


title: Kolmen tuulen pesä

text: Kolmen tuulen pesä on Pelle Miljoona & Rockers -yhtyeen kuudes, ja Pelle Miljoonan 21. albumi. Se julkaistiin 2. maaliskuuta 1998.


title: Kolmen tuulen pesä


title: Melanie Klein

text: Melanie Klein (o.s. Reizes; 30. maaliskuuta 1882 Wien – 22. syyskuuta 1960 Lontoo) oli itävaltalainen psykoanalyytikko, jonka työllä oli suuri vaikutus nykyajan lapsipsykologiaan.


title: Melanie Klein

text: Klein oli yksi objektisuhdeteorian merkittävimmistä kehittäjistä. Hän syntyi Wienissä juutalaiseen perheeseen ja muutti vuonna 1921 Berliiniin sekä Ernest Jonesin kutsusta vuonna 1926 Lontooseen, jossa hän työskenteli kuolemaansa saakka. Hänen koulutusanalyytikkojaan olivat Sándor Ferenczi ja Karl Abraham.


title: Melanie Klein

text: Isossa-Britanniassa Kleinin näkemykset joutuivat ristiriitaan mannermaisten analyytikkojen, kuten Sigmund Freudin ja Anna Freudin, kanssa, ja 1940-luvulla käytyjen kiistojen jälkeen brittiläinen psykoanalyysi jakaantui kolmeen pääsuuntaukseen: kleinilaisiin, Anna Freudin seuraajiin ja riippumattomiin analyytikkoihin.


title: Brooklyn – Dakar

text: Brooklyn – Dakar on Pelle Miljoona & Rockers -yhtyeen seitsemäs, ja Pelle Miljoonan 22. albumi. Se julkaistiin 27. syyskuuta 1999.


title: Brooklyn – Dakar

text: Kaikki kappaleet kirjoittanut Pelle Miljoona.


title: Ramakrishna

text: Sri Ramakrishna Paramahamsa (; 18. helmikuuta 1836 – 16. elokuuta 1886) oli hindulainen mystikko.


title: Ramakrishna

text: Ramakrishna, alkuperäiseltä nimeltään Gadadhar Chattopadhyay, syntyi köyhään perheeseen länsibengalilaisessa Kamarpukurin kylässä.


title: Ramakrishna

text: Ramakrishnalla oli useita oppilaita, joista tunnetuin, Vivekananda, levitti mestarin oppeja ja ajatuksia tämän kuoltua syöpään vuonna 1886.


title: Vivekananda

text: Swami Vivekananda (; 12. tammikuuta 1863 – 4. heinäkuuta 1902), syntymänimeltään Narendranath Dutta, oli hindulainen mystikko. Hän oli Ramakrishnan tunnetuin oppilas ja jatkoi tämän oppien ja ajatusten levittämistä filosofin kuoltua vuonna 1886.


title: Vivekananda

text: Vivekananda opetti useita vuosia myös Euroopassa ja Yhdysvalloissa. Hän kuoli Länsi-Bengalissa, jossa oli aikanaan syntynyt.


title: Rodger Bumpass

text: Rodger Bumpass (s. 20. marraskuuta 1951 Little Rock, Arkansas) on yhdysvaltalainen ääninäyttelijä, joka tunnetaan parhaiten Jalmarin ääniroolistaan animaatiosarjassa Paavo Pesusieni.


title: Rodger Bumpass

text: Bumpass syntyi Jonesborossa vuonna 1951 Carroll C. Bumpassille ja Virginia Cathey Bumpassille, jotka omistivat Bumpass Cleaners and Dyers yhtiön. Bumpass kasvoi Little Rockissa veljensä Leonardin ja siskonsa Catheyn kanssa. Hän kävi koulua Little Rock Central High Schoolissa, jossa Bumpass kokeili ensimmäistä kertaa teatteria ja erityisesti komeadiapuolta. Samoihin aikoihin hän osallistui Arkansasin yliopistossa pidettävään radio-tv kilpailuun, jossa Bumpass voitti kuuluttaja kilpailun.


title: Rodger Bumpass

text: Valmistumisensa jälkeen hän päätti lähteä opiskelemaan Arkansas State Universityyn, jossa Bumpass erikoistui radio-tv ja teatteri alalle. Hän toimi samalla juontajana kampuksen radioasemalla ja sai myöhemmin töitä Jonesboron KAIT-TV:stä. KAITilla Bumpass työskenteli kuuluttajaäänenä, kameramiehenä, ääniteknikkona ja teknisenä ohjaajana. Hänellä oli myös hetken aikaa oma myöhäisillan komediaohjelma Mid-Century Nonsense Festival Featuring Kumquat Theater. Bumpass lopulta valmistui yliopistosta 1976 ja muutti New Yorkiin kesäkuussa 1977.


title: Rodger Bumpass

text: Muutettuaan New Yorkiin Bumpass työskenteli mattojen pesijänä ja teki samalla muutamia teatterirooleja. Yksi niistä sattui olemaan National Lampoonin tuotantoa, jonka myötä vuonna 1979 yhtiö oli tuottamassa uutta elokuvaa Jaws III–People 0. Kuvaukset pidettiin Hollywoodissa, jonne myös Bumpass matkasi saatuaan pääroolin elokuvasta. Elokuvan tuotanto kuitenkin lopetettiin kesken, mutta Bumpass jäi siitä huolimatta Hollywoodiin. Hän sai muutamia pieniä elokuva- ja televisiorooleja, mutta päätyi kuitenkin ääninäyttelemisen pariin saatuaan lukuisia pyyntöjä mainosääneksi. Lisäksi animaatioissa ääninäyttelemisestä tuli enemmän menestystä ja Bumpass on sittemmin tehnyt äänirooleja animaatioihin 1980-luvulta lähtien, kuten Heavy Metal, Jetsonit, Pilipalipilotit, Batman, Pocahontas II, Rautajätti, Toy Story 2, Keisarin uudet kuviot, Teen Titans ja Autot. Parhaiten Bumpass kuitenkin tunnetaan Paavo Pesusieni -animaatiosarjan myötä.


title: Tee itselles elämä

text: Tee itselles elämä on Pelle Miljoona & Rockers -yhtyeen kahdeksas, ja Pelle Miljoonan 23. albumi. Se julkaistiin 7. toukokuuta 2001.


title: Tee itselles elämä

text: Kaikki kappaleet on säveltänyt ja sanoittanut Pelle Miljoona sekä sovittanut Rockers, ellei toisin mainita.


title: António Lobo Antunes

text: António Lobo Antunes (s. 1. syyskuuta 1942 Lissabon) on portugalilainen kirjailija, jolle myönnettiin vuoden 2007 Camões-palkinto.


title: António Lobo Antunes

text: Antunes on kirjoittanut lapsuudestaan saakka. Hän opiskeli isänsä tahdosta lääketiedettä ja lähti opintonsa suoritettuaan työskentelemään sotilassairaalaan Angolaan. Antunes lähti Angolasta vuonna 1973, mutta alueella kerätyt kokemukset ovat usein heijastuneet myöhempään kirjalliseen tuotantoon.


title: António Lobo Antunes

text: Antunesin ensimmäinen romaani "Memória de Elefante" ilmestyi vuonna 1979. Muista teoksista tunnetuimpien joukossa on "Fado Alexandrino" (1983), joka kuvaa Mosambikissa käydyn siirtomaasodan veteraanien vaiheita. Antunesin teoksista on suomennettu "Os Cus de Judas" (1979) nimellä "Hevonkuusessa" (1984).


title: António Lobo Antunes

text: Jo ennen portugalinkielisen kirjallisuuden arvostetuinta palkintoa, Camõesia, Antunesille oli vuonna 2005 myönnetty Jerusalem-palkinto.


title: M/S Stena Transfer

text: M/S Stena Transfer () on ruotsalaisen Stena Linen omistama ro-ro-matkustajarahtialus. Alus on rakennettu vuonna 1977 Ulsanissa, Etelä-Koreassa. Kuollutta painoa laivalla on 8 672 tonnia. "Stena Transfer" on rekisteröity Yhdistyneen kuningaskunnan lipun alle ja sen kotisatama on Lontoo. Nykyisin alus liikennöi Alankomaiden Rotterdamin ja Britannian Harwichin välillä.


title: M/S Stena Transfer

text: Stena Transferin sisaraluksia ovat M/S Stena Transporter, M/S Stena Partner, M/S Tor Baltica, M/S Atlantic Freighter, M/S Kilmore, M/S Diplomat, M/S Global Carrier, M/S Global Freighter, M/S Finnforest sekä jo uponnut M/S Finnbirch. Aluksista yhdessä käytetään nimitystä "Stena Searunner"-sarja ja kaikki alukset ovat tanskalaisen Knud E. Hansen A/S:n suunnittelemia.


title: M/S Stena Transfer

text: 15. heinäkuuta 1977 alus laskettiin vesille. 4. marraskuuta alus luovutettiin Stena Linen omistukseen, joka rekisteröi aluksen "Stena Runner" -nimisenä Yhdistyneen kuningaskunnan lipun alle. Kotisatamaksi tuli Lontoo. Vuonna 1978 laiva aikarahdattiin eli vuokrattiin Arghiris Line -varustamon liikenteeseen. Samalla alus myös sai uuden nimen: "Alpha Progress". Vuonna 1979 alus oli kesäkuun alusta heinäkuun alkuun aikarahdattuna Tor Linen liikenteeseen. Myöhemmin samana vuonna Alpha Progress meni Hapag Lloyd Werftin telakalle Bremerhaveniin, Saksaan, jossa alus sai muun muassa ylimääräisen sääkannen ja lisää matkustajapaikkoja. Telakalta päästyään Samos Pearl Shipping -varustamo osti aluksen ja rekisteröi sen Kreikan lipun alle "Hellas" -nimisenä. Kotisatamaksi tuli Pireus. Varustamo aloitti liikennöinnin aluksella Kreikan ja Syyrian välillä. Vuonna 1981 Hellas oli Hapag Lloyd Werftin telakalla Saksassa pidennettävänä, jonka jälkeen laivan lippuvaltio vaihtui Kreikasta Kyprokselle. Seuraavana vuonna Hellas aikarahdattiin Townsend Thoresen European Ferriesin liikenteeseen. Rahtaaja rekisteröi aluksen Yhdistyneen kuningaskunnan lipun alle. Vuonna 1983 alus palasi jälleen Kreikan ja Syyrian välille. Vuonna 1984 laiva siirtyi Capulet Navigation Ltd:n omistukseen, joka palautti aluksen perään Kyproksen lipun. Kotisatamaksi tuli Limassol. Vuonna 1986 omistaja vaihtui; alus rekisteröitiin Lombard Charterhire Ltd:n omistukseen ja Yhdistyneen kuningaskunnan lipun alle. Kotisatamaksi tuli Lontoo. Tämän jälkeen laiva aikarahdattiin Townsend Thoresen European Ferriesin liikenteeseen "Doric Ferry" -nimisenä. 22. lokakuuta 1987 rahtaaja vaihtui: P&O European Ferries vuokrasi laivan. Kotisatamaksi tuli Felixstowe. Vuonna 1992 alus sai uuden nimen: "European Tideway". Vuonna 1994 P&O European Ferries osti aluksen.


title: M/S Stena Transfer

text: Tammikuussa 2002 European Tideway aloitti liikennöinnin Felixstowen ja Rotterdamin välillä. Heinäkuussa Stena Line osti aluksen ja rekisteröi sen Britannian alusrekisteriin "Ideway" -nimisenä. 15. syyskuuta alus siirtyi Harwichin ja Europoortin välille. Marraskuussa Ideway meni tarkastuskäynnille Remontowan telakalle Gdańskiin, Puolaan. Joulukuussa 2002 alus sai nykyisen "Stena Transfer" -nimensä ja aloitti liikennöinnin Harwichin ja Europoortin välillä. 20. tammikuuta 2007 Stena Transfer siirtyi Hoek van Hollandin ja Killingholmen välille. Nykyisin alus on reitillä Europoort–Harwich.


title: Severiano Ballesteros

text: Severiano (”Seve”) Ballesteros (9. huhtikuuta 1957 Pedreña, Kantabria, Espanja – 7. toukokuuta 2011 Pedreña, Kantabria, Espanja) oli espanjalainen golfaaja, joka oli lajin rankinglistan ykkösenä viiteen otteeseen 1980-luvun loppupuolella. Myös hänen setänsä Ramón Sota on pelannut ammatikseen golfia.


title: Severiano Ballesteros

text: Ballesteros aloitti ammattiuransa vuonna 1974. Hän voitti British Openin kolmesti (1979, 1984, 1988) ja The Masters Tournamentin kahdesti (1980, 1983). Hänen ensimmäinen Mastersin voittonsa 1980 oli ensimmäinen kerta, kun turnauksen voitto meni eurooppalaiselle kilpailijalle.


title: Severiano Ballesteros

text: Ballesterosille myönnettiin vuonna 1989 Asturian ruhtinaan palkinto, ja hänet nimettiin vuonna 1997 World Golf Hall of Fameen.


title: Severiano Ballesteros

text: Ballesteros ilmoitti 16. heinäkuuta 2007 vetäytyvänsä ammattimaisesta golfinpeluusta. Hänen uransa kesti poikkeuksellisen pitkään, yli kolmen vuosikymmenen ajan.


title: Severiano Ballesteros

text: Ballesterosilla todettiin vuonna 2008 aivokasvain hänen pyörryttyään Madridin lentokentällä. Viimeisen julkisen esiintymisensä hän teki 2009 seuratessaan Racing de Santanderin jalkapallo-ottelua.


title: Severiano Ballesteros

text: 6. toukokuuta 2011 Ballesterosin perhe antoi tiedotteen, jossa hänen terveydentilansa kerrottiin huonontuneen merkittävästi. Ballesteros kuoli vain muutama tunti tiedotteen julkistamisen jälkeen.


title: Futsal Cup

text: Futsal Cup on Suomen Cup -kilpailu futsalissa. Se pelattiin ensimmäisen kerran miehissä Liittocupin nimellä kaudella 2003–2004, jolloin siihen saivat osallistua vain Futsal-liigan ja -Ykkösen seurat. Seuraavalla kaudella se laajeni kuitenkin Futsal Cupiksi, johon voivat osallistua suomalaiset joukkueet eri sarjatasoilta. Kaudella 2007–2008 Cupin mestari sai palkintorahaa 1500€.


title: Maria Canals

text: Maria Pilar Canals (s. 28. syyskuuta 1966 Miami, Florida) on yhdysvaltalainen ALMA-palkittu näyttelijä, joka tunnetaan ääniroolistaan Haukkatyttönä animaatiosarjassa "Justice League".


title: Maria Canals

text: Canals opiskeli näyttelemistä Miamin yliopistolla, jonka myötä hän esiintyi useissa teatterinäytelmissä Los Angelesissa ja Miamissa, kunnes teki ensimmäisen televisioroolinsa vuonna 1990 ja kolme vuotta myöhemmin Canals teki rooleja tiheämmin.


title: Maria Canals

text: Hän on esiintynyt televisiosarjoissa ja elokuvissa, kuten Kyttä ja puolikas, Murhasta tuli totta, Veronican salaisuudet, Valkokankaan lemmikit, Arki vaivaa, Danny Phantom ja Waverly Placen velhot. Vuonna 2008 hän esiintyi myös Disney Channelin elokuvassa Camp Rock Mitchien äitinä, Connie Torresina.


title: Suomen hovi

text: Suomen hovi oli TV1-kanavalla vuonna 1989 lähetetty ajankohtaisviihdeohjelma. Ohjelmasta muistetaan erityisesti toimittaja Taina Westin esittämä, provosoiviin kysymyksiin erikoistunut juontajahahmo Aune Asplund. Ajankohtaiskeskusteluiden lisäksi ohjelma sisälsi myös sketsejä ja musiikkinumeroita.


title: Suomen hovi

text: Suomen hovia käsikirjoittivat muun muassa Liisa Rimpiläinen ja Taina West, jotka muistetaan myös suositusta uutisparodiaohjelmasta Iltalypsystä.


title: This Is... Beats and Styles

text: This Is... Beats and Styles on Beats and Stylesin esikoisalbumi, joka julkasitiin 15. elokuuta 2003. Albumin suurimmat hitit olivat ”Dynamite” ja ”Girls Anthem”. Dynamitesta kuvattiin musiikkivideo, jonka ohjasi Kusti Manninen. Apulannan laulaja Toni Wirtanen on vierailevana tähtenä soittamassa kitaraa.


title: Etelä-Kaukasia

text: Etelä-Kaukasia on maantieteellinen alue suuremman Kaukasuksen vuoriston etelärinteillä ja eteläpuolella. Alue käsittää noin puolet koko Kaukasiasta. Alueella sijaitsee kolme valtiota: Armenia, Azerbaidžan ja Georgia. Lisäksi Georgiasta irrottautuneet Abhasia ja Etelä-Ossetia ovat nykyään käytännössä itsenäisiä. Pohjoisessa alue rajoittuu Venäjään, etelässä Turkkiin ja Iraniin. Kaspianmeri ja Mustameri sijaitsevat Etelä-Kaukasian itä- ja länsipuolella. Taka-Kaukasian kaakkoisosassa sijaitsevat Bakun öljykentät, muita alueen valtioiden merkittäviä vientituotteita ovat tee, sitrushedelmät, viini ja mangaanimalmi.


title: Etelä-Kaukasia

text: Joidenkin määrittelyjen mukaan Aasian ja Euroopan raja kulkee Etelä-Kaukasian poikki: (idästä länteen) Kurajokea Suramin solan kohdalle, jota myöten Qvirilajokeen ja sitä sekä sen pääjokea Rionia pitkin. Alueesta on joskus käytetty myös nimeä "Transkaukasia", joka tulee venäjän sanasta Zakavkazje, "Kaukasuksen takana".


title: Etelä-Kaukasia

text: Vuonna 1918 alueelle perustettiin Transkaukasian federaatio, joka kuitenkin jäi lyhytikäiseksi. Myöhemmin alue liitettiin Neuvostoliittoon, jolloin perustettiin Transkaukasian sosialistinen federatiivinen neuvostotasavalta. Se kuitenkin hajotettiin kansallisuusrajoja vastaaviin neuvostotasavaltoihin 1936. Neuvostoliiton hajotessa 1991 ne itsenäistyivät.


title: Puffy AmiYumi

text: Puffy AmiYumi (myös PUFFY) on japanilainen Ami Onukin ja Yumi Yoshimuran muodostama rock-duo. Yhtye perustettiin vuonna 1996. Vuonna 2004 yhtye teki Hi Hi Puffy AmiYumi -nimisen sarjan, jota esitettiin Cartoon Networkilla.


title: Korttien talo

text: Korttien talo on Hämeenlinnassa sijaitseva museo, jossa esitellään postikorttien historiaa. Museota ylläpitää Korttien talo -säätiö, johon kuuluvat Paletti Oy, Posti Oy, Hämeen Sanomat Oy, Hämeenlinnan kaupunki ja Markku Laakso.


title: M/S Stena Partner

text: M/S Stena Partner () on ruotsalaisen Stena Linen omistama ro-ro-matkustajarahtialus. Alus on rakennettu vuonna 1978 Ulsanissa, Etelä-Koreassa. Kuollutta painoa laivalla on 7 734 tonnia. "Stena Partner" on rekisteröity Yhdistyneen kuningaskunnan lipun alle ja sen kotisatama on Lontoo. Nykyisin alus liikennöi Alankomaiden Europoortin ja Britannian Harwichin välillä.


title: M/S Stena Partner

text: Stena Partnerin sisaraluksia ovat M/S Stena Transporter, M/S Stena Transfer, M/S Tor Baltica, M/S Atlantic Freighter, M/S Kilmore, M/S Diplomat, M/S Global Carrier, M/S Global Freighter, M/S Finnforest sekä jo uponnut M/S Finnbirch.


title: M/S Stena Partner

text: 1. helmikuuta 1978 alus laskettiin vesille. 31. toukokuuta alus luovutettiin Stena Container Linen omistukseen, joka rekisteröi aluksen "Alpha Enterprise" -nimisenä Yhdistyneen kuningaskunnan lipun alle. Kotisatamaksi tuli Lontoo. Tämän jälkeen laiva aikarahdattiin eli vuokrattiin Arghiris Line -varustamon liikenteeseen. 28. huhtikuuta ja 14. toukokuuta 1979 välisen ajan Alpha Enterprise oli aikarahdattuna North Sea Ferries B.V. Rozenburgin Rotterdamin ja Hullin väliseen liikenteeseen. 15. toukokuuta ja 14. heinäkuuta välisen ajan laiva oli Hapag Lloyd Werftin telakalle Bremerhavenissa, Saksassa, jossa alus sai muun muassa ylimääräisen sääkannen ja lisää matkustajapaikkoja. Syyskuussa alus aikarahdattiin Hellas Ferriesin Vóloksen ja Tartuksen väliseen liikenteeseen nimellä "Syria". 15. marraskuuta ja 23. joulukuuta 1981 välisen ajan Syria oli Hapag Lloyd Werftin telakalla Saksassa pidennettävänä 30,6 metrillä. Samalla alukseen rakennettiin uusia hyttipaikkoja. Telakalta päästyään laivan lippuvaltio vaihtui Kyprokseksi, kun Polyzena Maritime merkittiin laivan omistajaksi. Keväällä 1982 European Ferries vuokrasi aluksen 11 kuukaudeksi Townsend Thoresen European Ferriesin Felixstowen ja Europoortin väliseen liikenteeseen. Vuokraaja nosti aluksen perään Yhdistyneen kuningaskunnan lipun ja kotisatamaksi tuli Lontoo. Vuonna 1983 alus sai uuden nimen: "Stena Transporter". 12. kesäkuuta ja 23. syyskuuta 1984 välisen ajan Stena Transporter oli aikarahdattuna TT-SAGA Linen Travemünden ja Trelleborgin väliseen liikenteeseen. Myöhemmin samana vuonna belgialainen Cobelfret vuokrasi laivan Zeebruggen ja Imminghamin väliseen liikenteeseensä. Seuraavana vuonna laiva aikarahdattiin Townsend Thoresen European Ferriesin Felixstowen ja Europoortin väliseen liikenteeseen "Cerdic Ferry" -nimisenä. Vuonna 1986 omistaja vaihtui; alus rekisteröitiin Lombard Charterhire Ltd:n omistukseen ja Yhdistyneen kuningaskunnan lipun alle. Kotisatamaksi tuli Lontoo. 22. lokakuuta 1987 rahtaaja vaihtui: P&O European Ferries vuokrasi laivan. Kotisatamaksi tuli Felixstowe. Tammikuun alussa vuonna 1992 alus sai uuden nimen: "European Freeway". Huhtikuussa 1994 P&O European Ferries osti aluksen. Kotisatamaksi tuli Lontoo.


title: M/S Stena Partner

text: Heinäkuussa 2002 Stena Line osti aluksen ja rekisteröi sen Britannian alusrekisteriin. 1. elokuuta laivan nimi vaihtui "Freewayksi". 15. syyskuuta alus siirtyi Harwichin ja Europoortin välille. Joulukuun lopulla Freeway meni tarkastuskäynnille puolalaiselle telakalle. Tammikuussa 2003 alus sai nykyisen "Stena Partner" -nimensä ja aloitti liikennöinnin Harwichin ja Europoortin välillä.


title: Luettelo 2000-luvun miehitetyistä avaruuslennoista

text: Tämä on luettelo 2000-vuosikymmenen miehitetyistä avaruuslennoista.


title: Detlev-Rohwedder-Haus

text: Detlev-Rohwedder-Haus on monumentaalinen virastorakennus Berliinin keskustassa, Wilhelmstrassen ja Leipziger Strassen varrella.


title: Detlev-Rohwedder-Haus

text: Talo rakennettiin alun perin 1935–1936 kansallissosialistisen Saksan ilmailuministeriölle (). Sen suunnitteli arkkitehti Ernst Sagebiel. Valmistuessaan rakennuksessa oli 2 000 virastohuonetta ja se oli tuolloin 56 000 neliömetrin pinta-alallaan Berliinin suurin virastorakennus. Saksan demokraattisen tasavallan (DDR) aikana se kantoi nimeä "Haus der Ministerien" (”ministeriöiden talo”). 1990-luvulla rakennus oli Treuhandanstaltin eli DDR:n valtiollisen omaisuuden yksityistämisestä vastanneen viraston keskuspaikka. Nykyisin se on Saksan valtiovarainministeriön käytössä.


title: Detlev-Rohwedder-Haus

text: Rakennus nimettiin vuonna 1992 Treuhandanstaltin johtajan Detlev Karsten Rohwedderin mukaan, joka oli edeltävänä vuonna kuollut salamurhan uhrina, mahdollisesti terroristiryhmä Punaisen armeijakunnan (RAF) surmaamana.


title: Mirko Vučinić

text: Mirko Vučinić (, s. 1. lokakuuta 1983 Nikšić, Jugoslavia) on montenegrolainen jalkapalloilija, pelipaikaltaan hyökkääjä. Hän edustaa seurajoukkuetasolla Italian Serie A:n Juventusta ja toimii myös Montenegron maajoukkueen kapteenina.


title: Mirko Vučinić

text: Ensiesiintymisensä ammattilaistasolla Vučinić synnyinkaupunkinsa Nikšićin seuran Sutjeskan paidassa Sartidia vastaan 3. lokakuuta 1999, vain kaksi päivää 16-vuotissyntymäpäivänsä jälkeen. Hän teki neljä maalia yhdeksässä ottelussa ennen siirtymistään Italian Lecceen jo vuonna 2000. Ensimmäisen kahden vuoden aikana Vučinićin edustusjoukkue-esiintymiset Leccessä jäivät vähäiseksi, kunnes kaudella 2002–2003 hän teki läpimurtonsa. Lecce-uran huippu ajoittui kaudelle 2004–2005, jolloin hän teki 28 sarjaottelussa 19 maalia.


title: Mirko Vučinić

text: Vuonna 2006 Vučinić siirtyi Romaan Leccen pudottua Serie B:hen toistamiseen neljän vuoden sisällä. Osapuolet sopivat aluksi vuoden lainapestistä, josta Roma maksoi Leccelle 3,3 miljoonaa euroa, mutta ensimmäisen kauden jälkeen seura hankki Vučinićin pysyvästi riveihinsä 7,5 miljoonalla eurolla. Sopimus ulottui vuoteen 2011. Romassa Vučinićillä on ollut ajoittain vaikeuksia saada vastuuta valmentaja Luciano Spallettin yhden kärkipelaajan pelitaktiikassa johtuen joukkueen kapteenin Francesco Tottin asemasta hyökkäyksessä. Kaudella 2006–2007 hän kärsi myös polvivaivoista, jotka vaativat leikkaushoitoa. Tästäkin huolimatta hän onnistui maalinteossa sekä Serie A:ssa että Mestarien liigassa, jossa hän teki voittomaalin puolivälieräottelussa Manchester Unitedia vastaan. Kaudella 2007–2008 hän pelasi myös vasempana laitalinkkinä.


title: Mirko Vučinić

text: Kaudeksi 2011–2012 Vučinić siirtyy nelivuotisella sopimuksella Serie A:ssa pelaavaan Juventukseen. Juventus maksoi siirrosta Romalle 15 miljoonaa euroa.


title: Mirko Vučinić

text: Vučinić pelasi Serbia ja Montenegron alle 21-vuotiaiden maajoukkueessa ja muun muassa teki hattutempun joukkueelle vuoden 2006 EM-kilpailupaikan varmistaneen karsintaotteluparin ensimmäisessä osaottelussa Kroatiaa vastaan 12. marraskuuta 2005. Varsinaisessa lopputurnauksessa hän pelasi kuitenkin vain yhden Serbia ja Montenegron neljästä ottelusta. Serbia ja Montenegron A-maajoukkueessa Vučinić teki ensiesiintymisensä harjoitusottelussa Belgiaa vastaan 4. kesäkuuta 2005 ja pelasi vuosina 2005–2006 yhteensä kolme ottelua. Vuoden 2006 MM-kilpailut hän joutui jättämään väliin loukkaantumisen vuoksi.


title: Mirko Vučinić

text: Montenegron itsenäistyttyä Vučinić siirtyi edustamaan vasta perustettua Montenegron maajoukkuetta. Hän teki joukkueen historian ensimmäisen maalin sen kansainvälisessä ensiesiintymisessä Unkaria vastaan 24. maaliskuuta 2007. Hänet valittiin myös joukkueen kapteeniksi.


title: Pelimies (albumi)

text: Pelimies on vuoden 2002 syksyllä julkaistu Frederikin albumi. Levy sisälsi hitti kappaleet ”Rio”, ”Volga” ja ”Hei Beibi”. ”Volga” oli Frederikin modernisoitu tulkinta Juhamatin vanhasta hitistä. Mukana oli myös vuoden 2000 Syksyn sävel -kisasta hyllytetty kappale ”Rytsölät ostaa kaiken”, tosin nimellä ”Rytsölät baanalla” ja eri sanoilla. Levyllä oli myös Reetun version Boney M:n hitistä ”Daddy Cool”. Frederik itse kuvaili levyn sisältävän ”junttidiskoa”.


title: Kevork IV Konstantinopolilainen

text: Kevork IV Konstantinopolilainen (k. 6. joulukuuta 1882) oli Armenian katolikos vuosina 1867–1882. Hänen aikanaan tehtiin monia uudistuksia, ehkä tärkeimpänä Etšmiadzinin seminaarin perustaminen vuonna 1874. Kevork toi seminaariin musiikkitieteilijöitä Konstantinopolista, minkä ansiosta armenialaista kirkkomusiikkia alettiin julkaista ja kehittää. Kevork myös kehitti kaikkia kirkollisen elämän osa-alueita jumalanpalveluselämästä taloudenpitoon, vahvisti Etšmiadzinin katolikoksen asemaa Kilikian katolikokseen nähden ja perusti Etšmiadziniín museon. Toisaalta Kevork ei juuri kiinnittänyt huomiota vähäosaisiin.


title: Kevork IV Konstantinopolilainen

text: Kevork kuoli raskaan sairauden seurauksena 6. joulukuuta 1882. Häneltä jäi vain muutama rupla, sillä ilmeisesti hänen alaisensa, piispa Vahram, varasti Kevorkin rahat ja arvoesineet tämän kuoltua, sillä kyseistä piispaa ei tämän jälkeen nähty. Kevorkia seurasi katolikoksena Makar I, joka valittiin virkaansa vasta vuonna 1885 viivästyksien vuoksi.


title: Äijäenergiaa

text: Äijäenergiaa on Frederikin studioalbumi, joka julkaistsiin 8. kesäkuuta 2007. Levy sisältää mm. kappaleet ”Äijäenergiaa”, ”Porno on pop” sekä Reetun versiot Boney M:n ”Rasputin” kappaleesta ja Tom Jonesin hitistä ”Sexbomb”. Mukana oli myös moderni versio Wolde Valdemar Punnalan kappaleesta ”Naulaan ja naputan”. Huumorikappaleet ”Mao Tse Tung” ja ”Idi Amin” olivat jatkoa Reetun historian mahtihahmoista kertovien laulujen sarjaan, joka alkoi 1979, kun Reetu levytti kappaleen ”Tsingis Khan”. Tyyliltään Reetu jatkoi huumoripitoisella ”junttidisko”-linjalla. Sanoittajina toimivat mm. Ilkka Vainio, Jope Ruonansuu ja Tommy Huovinen, jonka käsialaa on mm. nimiraita ”Äijäenergiaa”.


title: Ohutlevy

text: Ohutlevyt ovat ohuita metallilevyjä, joita käytetään muun muassa rakentamisessa, sekä erilaisten esineiden valmistamisessa. Ohutlevyistä valmistetaan tuotteita leikkaamalla, liittämällä ja muovaamalla niitä. Ohutlevyjä kutsutaan usein myös pelliksi.


title: Ohutlevy

text: Rakennusten katot, astiat, elektronisten laiteiden kotelot tai auton korit ovat esimerkkejä tuotteista, joita voidaan valmistaa ohutlevyistä.


title: Ohutlevy

text: Ohutlevyjä valmistetaan eri paksuisia ja eri materiaaleista. Ohutlevyjä myös pinnoitetaan eri tavoin erityisesti sinkitsemällä. Tyypillisiä levymateriaaleja ovat teräs, alumiini ja kupari.


title: Ohutlevy

text: Ohutlevyjä voidaan leikata laserleikkauksella tai erilaisilla mekaanisilla menetelmillä. Peltisakset ovat perinteinen ja yhä käsityönä tehtävien esineiden valmistuksessa käytetty mekaanisesti toimiva leikkuuväline. Kaarisaksia käytetään pitempien suorien leikkausten tekemiseen. Levyjä leikataan myös lävistämällä niitä erilaisten meistien avulla.


title: Ohutlevy

text: Muovausmentelmiä ovat muun muassa syväveto ja painosorvaus. Levyjä voidaan muovata myös perinteiseen tapaan takomalla. Levyihin voidaan myös tehdä taitoksia kanttikoneilla tai särmäyspuristimilla.


title: Ohutlevy

text: Ohutlevyjä voidaan liittää toisiinsa esimerkiksi hitsaamalla tai niittien ja ruuvien avulla.


title: Kovimmat hitit

text: Kovimmat hitit on Frederikin kokoelmalevy vuodelta 2000. Levy julkaistiin sykyllä ja se nousi Suomen myydyimpien levyjen listalle ja rikkoi jo vuonna 2000 silloisen kultalevyrajan, 20 000 kappaletta. Kaikkiaan levyä on myyty 27 464 kpl.


title: Anneli Kivitie-Koskinen

text: Eeva Anneli Kivitie-Koskinen (o.s. Paronen, vuoteen 1962 Vuorinen) (6. tammikuuta 1934 Pori – 1. huhtikuuta 2004 Pori) oli Liberaalisen kansanpuolueen kansanedustaja vuosina 1975–1983. Kivitie oli myös pitkäaikainen Porin kaupunginvaltuuston jäsen (1973–1987) ja ensimmäinen nainen Porin kaupunginhallituksessa.


title: Anneli Kivitie-Koskinen

text: Kivitien kantavia teemoja politiikassa olivat vastuullisuus, tasa-arvo, yrittäjyys, vihreät arvot.


title: Valoja ja varjoja

text: Valoja ja varjoja on vuonna 2003 julkaistu Annika Eklundin toinen pitkäsoitto. Levyn nimikappale "Valoja ja varjoja" oli levyn tunnetuin hitti.


title: Kaunis uni

text: Kaunis uni on vuonna 1998 julkaistu Annika Eklundin ensimmäinen albumi. Tuolloin Annika Eklund esiintyi käyttäen taiteilijanimeä Annika. Levy oli pääosin Kassu Halosen ja Vexi Salmen yhteistyönä syntyneitä kappaleita, mutta mukana oli myös Viron euroviisuedustuskappale vuodelta 1996, "Kaelake hääl", jonka suomalainen versio on nimeltään "Kaulakoru".


title: Hanit

text: Hanit (, pinyin: Hānízú, ) ovat Kiinan Yunnanissa, Burmassa, Laosissa, Thaimaassa ja Vietnamissa asuva etninen kansa. Hanit kuuluvat myös Kiinan etnisiin ryhmiin. Kiinassa heitä on virallisten lukujen mukaan 1 439 000. Heistä suurin osa puhuu äidinkielenään hania ja he ovat uskonnoltaan animisteja. Akhat käsitetään joissain yhteyksissä hanien alaryhmäksi.


title: Hanit

text: Kiinalaisten arkeologien mukaan hanit muodostuivat Yunnanin ja Sichuanin rajaseudulla. Heillä on ehkä sama alkuperä kuin tillä. Hanien suullinen perimätieto tuntee tarinan muuttoaallosta pohjoisesta heidän nykyisille asuinalueilleen. 700-luvun Nazhaon historioitsijat tunsivat hanit nimellä "heni" ja myöhemmin Kiinan vallanneet mongolit tunsivat heidät puolestaan nimellä "hezi". Han-kiinalaiset alistivat hanien maat 1300-luvulle tultaessa. Kiinalaiset hallitsivat haneja niin sanotun "tusi"-järjestelmän kautta, jossa keskusvalta hallitsi paikallisia kansoja paikallisten välikäsien kautta. Tusijärjestelmä pysyi käytössä vuosisatojen ajan, mutta lopulta paikalliset päälliköt korvattiin han-kiinalaisilla virkamiehillä alueiden hallinnossa.


title: Hanit

text: Han-kiinalaisten valtaa hanien parissa leimasi rauhattomuus. 1800-luvun puolivälissä hanit tukivat Taiping-kapinaa Kiinan keskusvaltaa vastaan. He taistelivat myös ranskalaisia vastaan näiden yrittäessä liittää alueita Yunnanista Ranskan Indokiinaan. Vuonna 1917 Lu Mebei -niminen haninainen johti haneja kapinassa han-kiinalaisia virkamiehiä ja paikallisia tusipäälliköitä vastaan. Toisessa maailmansodassa hanit taistelivat japanilaisia vastaan ja Kiinan sisällissodassa he tukivat kommunisteja kansallismielisiä vastaan. Kommunistien vallan alla haneille perustettiin autonominen Honghen prefektuuri Yunnaniin vuonna 1952.


title: Hanit

text: Hanin kieli kuuluu tiibetiläis-burmalaisiin kieliin. Sillä ei ole omaa kirjoitusjärjestelmäänsä. Hanin kielen eri murteiden puhujat eivät aina pysty ymmärtämään toisiaan ja niinpä eri murteet luokitellaan joskus myös kokonaan omiksi kielikseen. Kolme päämurretta ovat ha-ai, bi-kaw ja hao-bai. Murteiden, alueiden ja tapakulttuurin perusteella hanit jakautuvat useisiin eri alaryhmiin, joita voidaan kielten tapaan pitää joskus kokonaan omina erillisinä etnisinä ryhminään.


title: Hanit

text: Buddhalaisten ja kristittyjen lähetyssaarnaajien työstä huolimatta suurin osa haneista harjoittaa edelleen perinteisiä uskoja, joissa on animistisia ja šamanistisia piirteitä. Hanit uskovat erilaisiin henkiin, jotka voivat suojella tai aiheuttaa vahinkoa. Vahingot voivat ilmetä esimerkiksi tautien muodossa, joita voivat parantaa jokaisesta kylästä löytyvät šamaanit eli "zuimat". Suurin osa haneista on maanviljelijöitä. Osa heistä harjoittaa edelleen kaskiviljelyä. Viljeltyihin kasveihin kuuluvat muun muassa riisi, maissi pavut, tattari, puuvilla, tee ja kaneli. Nykyajan mukana hanien asuinalueille on myös tullut teollisuutta ja kaivostoimintaa.


title: Kampylobakteerit

text: Kampylobakteerit ovat maailmanlaajuisesti esiintyviä, gramnegatiivisia bakteereja. Lajeja on useita ja niitä esiintyy sekä ihmisillä että eläimillä. Eläimistä tavallisimpia bakteerin kantajia ovat linnut, nauta, sika, lammas, vuohi, kissa, koira ja jyrsijät. Ne ovat eräs yleisimmistä ruokamyrkytysten aiheuttajista. Bakteeri todettiin ensimmäistä kertaa 1970-luvun loppupuolella ja sen aiheuttamat ruokamyrkytykset ovat yleistyneet länsimaissa etenkin 1990-luvulta lähtien.


title: Kampylobakteerit

text: Bakteerisuvun löytymisen jälkeen on kuvattu runsaasti uusia kampylobakteerilajeja. Kaikkien kampylobakteerilajien kliininen merkitys ei ole vielä selvää. Lajien tunnistaminen ei ole myöskään helppoa, ja uusia menetelmiä kampylobakteerilajien tunnistamiseksi on kehitetty muun muassa Suomessa.


title: Kampylobakteerit

text: Kampylobakteerilajeja ovat muun muassa:


title: Kampylobakteerit

text: Suomessa tavallisimmat taudinaiheuttajat ovat "Campylobacter jejuni" (yli 90 % tapauksista) ja "Campylobacter coli" (5–10 % tapauksista). Tavallisesti Suomessa raportoidaan yli 3000 kampylobakteerien aiheuttamaa tapausta vuosittain, joista valtaosa on saatu ulkomaanmatkoilla. Kotimaisia epidemioita on noin 1–3 per vuosi, ja ne leviävät tavallisimmin juomaveden välityksellä.


title: Kampylobakteerit

text: Bakteerin aiheuttamat tapaukset Suomessa ovat yleistyneet muiden länsimaiden tavoin voimakkaasti 1990-luvulta lähtien. Vuonna 1995 tapauksia oli 2000, vuonna 2001 noin 4000 ja 2003 noin 3000. Kampylobakteeri ohitti salmonellan yleisimpänä bakteeriripulin aiheuttajana 1998. Marras–joulukuussa 2007 Nokialla tapahtui yhdeksään vuoteen suurin vesijohtoveden saastumisesta johtunut epidemia Suomessa. Tuhannet kaupunkilaiset sairastuivat saastuneen vesijohtoveden välityksellä mahatauteihin, joiden yhtenä aiheuttajana oli kampylobakteeri.


title: Kampylobakteerit

text: Kampylobakteeri-infektion tavallisimpia oireita ovat ripuli, vatsakipu ja kuumeilu. Infektion itämisaika on 1–7, keskimäärin kolme, päivää ja ripulointi kestää tavallisimmin kolmesta viiteen päivää. Kivut ja vatsan muu oireilu voi jatkua kuitenkin jopa viikkoja. Ulosteeseen bakteeria erittyy tavallisesti noin kolmen viikon aikana. Pitempiaikainen bakteerin kantaminen ei ole yleistä. Tartunnan saaneista muutamalle prosentille voi kehittyä reaktiivinen niveltulehdus.


title: Kampylobakteerit

text: Bakteeri leviää yleensä ulosteista, saastuneista elintarvikkeista tai vedestä. Harvinaisempaa on tartunta ihmisestä toiseen. Tavallisimmin tartunnan saa huonosti kypsennetystä broilerista, pastöroimattomasta maidosta tai klooraamattomasta vedestä. Vaikka bakteeri ei yleensä lisäänny alle 30 asteen lämpötilassa, se voi kuitenkin elää myös hedelmissä, vihanneksissa ja muissakin tuoretuotteissa, jotka ovat voineet saastua joko pellolla tai keittiötiloissa esimerkiksi raa'an lihan joutuessa niiden kanssa tekemisiin tai puutteellisissa hygieniaolosuhteissa.


title: Kampylobakteerit

text: Elintarviketeollisuudelle ei ole EU-säädöksissä määrätty raja-arvoja kambylobakteerille ja yersinia-bakteerille, kuten on listeriabakteerille.


title: Kampylobakteerit

text: Tartuntaa ehkäistään lihan huolellisella kypsentämisellä, raakojen vihannesten perusteellisella pesemisellä ja pastöroimattomien maitotuotteiden välttämisellä. Raaka liha pitää myös säilyttää erillään vihanneksista ja tuoretuotteissa, valmisruuista ja tähteistä. Ruuanvalmistusvälineet ja kädet tulee pestä edellä mainittujen elintarvikkeiden käsittelyn jälkeen. Samoin käsien pesu saippualla ennen ruokailua, WC-käyntien jälkeen ja kotieläinten käsittelyn jälkeen on tärkeää. Klooraamatonta pintavettä ei tule juoda.


title: Kampylobakteerit

text: Bakteeri voidaan todeta ulostenäytteestä. Kokeet tulee ottaa ennen mikrobilääkityksien aloittamista. Yleensä kampylobakteeri-infektioita ei hoideta mikrobilääkkeillä eli antibiooteilla. Mikrobilääkehoidosta päätetään potilaan taudinkuvan ja yleisen terveyden perusteella.


title: Benjamin Spock

text: Benjamin McLane Spock (2. toukokuuta 1903 New Haven, Connecticut, Yhdysvallat – 15. maaliskuuta 1998 La Jolla, Kalifornia) oli yhdysvaltalainen lastenlääkäri ja -psykologi sekä soudun olympiavoittaja, poliitikko ja aktivisti.


title: Benjamin Spock

text: Spock opiskeli Yalen yliopistossa. Hän kuului joukkueeseen, joka voitti miesten soudun kultaa vuoden 1924 kesäolympialaisissa Pariisissa.


title: Benjamin Spock

text: Spock jatkoi opintojaan Columbian yliopiston College of Physicians and Surgeonsissa, valmistui ensimmäisenä luokastaan vuonna 1929 ja syventyi edelleen lastentautioppiin sekä psykiatriaan. Hänen julkaisunsa "Baby and Child Care" (1945) osoittautui kansainväliseksi menestysteokseksi, ja suomeksi nimellä "Järkevää lastenhoitoa" se on ilmestynyt monena painoksena, viimeksi 2003.


title: Benjamin Spock

text: Spock tuli myöhemmin tunnetuksi Vietnamin sodan vastaisista toimistaan. Hän oli People's Partyn ehdokkaana vuoden 1972 presidentinvaaleissa. Hän kuoli syöpään Kaliforniassa 94 vuoden ikäisenä vuonna 1998.


title: Driss Maazouzi

text: Driss Maazouzi () (s. 20. lokakuuta 1969 Fetnès) on ranskalainen keskimatkojen juoksija. Hän voitti pronssia 1 500 metrillä vuoden 2001 yleisurheilun maailmanmestaruuskilpailuissa Edmontonissa. Sisäratojen MM-kilpailuissa Birminghamissa 2003 hän voitti kultaa 1 500 metrin juoksussa. Maastojuoksun EM-kilpailuissa hän saavutti vuosina 2004 ja 2005 henkilökohtaisessa kilpailussa pronssia ja joukkuekilpailussa kultaa.


title: Driss Maazouzi

text: Hän edusti Marokkoa vuoden 1996 kesäolympialaisiin saakka, mutta vaihtoi kansalaisuuttaan heti kisojen jälkeen ja edustaa nykyään Ranskaa.


title: Rembrandt Bugatti

text: Rembrandt Bugatti (16. lokakuuta 1884 – 8. tammikuuta 1916) oli italialainen kuvanveistäjä. Hän syntyi Milanossa tunnettuun taiteilijasukuun: myös isä Carlo Bugatti oli alan merkkinimiä. Rembrandt oli autosuunnittelija Ettore Bugattin nuorempi veli.


title: Rembrandt Bugatti

text: Bugatti opiskeli Milanon taideakatemiassa. Hän oli lahjakas piirtäjä, jonka ominta aihepiiriä olivat eläimet.


title: Rembrandt Bugatti

text: Bugatti muutti 1900-luvun alussa perheineen Pariisiin, missä hänet hyväksyttiin Société Nationale des Beaux-Artsin jäseneksi. Seuraavaksi he muuttivat Antwerpeniin, missä oli sekä vilkkaat taiteilijapiirit että suuri eläintarha. Bugatti teki Antwerpenin-vuosinaan veistoksen takajaloilleen nousevasta elefantista, jota hänen veljensä käytti koristamaan Bugatti Royale -autoa 1920-luvulla.


title: Rembrandt Bugatti

text: Hän vajosi myöhempinä vuosinaan syvään masennukseen, joka johti hänen itsemurhaansa 31-vuotiaana.


title: Olavi Hytönen

text: Klaus Olavi Hytönen (1909–20. kesäkuuta 1979) oli suomalainen lintutieteilijä.


title: Olavi Hytönen

text: Hytönen tarkkaili lintuja jo koulupoikana Helsingin ympäristössä. Hän tutki Helsingin Vanhankaupunginlahden naurulokkiyhdyskuntaa ja laati aiheesta progradu-tutkielman. Hän työskenteli Helsingin yliopiston eläintieteen laitoksella ylimääräisenä amanuenssina 1929–1940 hoitaen rengastusasioita, ja julkaisi yhdessä Ilmari Välikankaan kanssa vuosittaiset rengastusraportit ("Die Vogeberingung in Finnland") 1929–1937.


title: Olavi Hytönen

text: Hytönen rengasti suuren määrän lintuja. 1920- ja 1930-luvuilla hän rengasti Suomessa eniten lintuja. Hän löysi Suomelle 2 uutta lintulajia, rastaskerttusen 1930 ja pikkukiurun 1962.


title: Olavi Hytönen

text: Hytönen toimi Suomen Lintutieteellisen Yhdistyksen sihteerinä 1930–1936.


title: Paweł Czapiewski

text: Paweł Czapiewski (s. 30. maaliskuuta 1978) on puolalainen keskimatkojen juoksija, joka keskittyy 800 metrille. Hän voitti pronssia 800 metriltä Edmontonin MM-kilpailuista 2001.


title: Paweł Czapiewski

text: Czapiewski voitti sisäratojen Euroopan-mestaruuden 2002 ja sijoittui vuoden 2001 Hyvän tahdon kisoissa neljänneksi.


title: Paweł Czapiewski

text: Hän pitää hallussaan Puolan ennätystä 800 metrillä ajalla 1.43,22, jonka hän juoksi 17. elokuuta 2001 Zürichissä.


title: Fabian Gottlieb von Bellingshausen

text: Fabian Gottlieb von Bellingshausen (myös , Faddei Faddejevitš Bellingsgauzen; 20. syyskuuta 1778 Saarenmaa – 25. tammikuuta 1852 Kronstadt) oli venäläinen tutkimusmatkailija. Hän syntyi Saarenmaalla baltiansaksalaiseen perheeseen.


title: Fabian Gottlieb von Bellingshausen

text: Bellingshausen muistetaan tutkimuksestaan, jonka hän teki antarktisella alueella vuosina 1819–1821. Hänellä oli käytössään kaksi alusta: nopea korvetti "Vostok" ja huoltoaluksena toiminut kauppalaiva "Mirni". Bellingshausen löysi muun muassa , ja hänen mukaansa on nimetty Bellingshausenin saari Etelä-Georgiassa ja Eteläisillä Sandwichsaarilla. Antarktiksella sijaitsee myös Bellingshauseninmeri.


title: Fabian Gottlieb von Bellingshausen

text: Bellingshausen jatkoi tsaarin palveluksessa. Hän taisteli Venäjän–Turkin sodassa vuosina 1828–1829 Venäjän keisarikunnan laivaston palveluksessa ja saavutti amiraalin arvon. Hänestä tuli vuonna 1839 Kronstadtin sotilaskuvernööri.


title: Fabian Gottlieb von Bellingshausen

text: Vuonna 1968 Saarenmaalle Salmen kunnan Lahetagusen kylään pystytettiin von Bellingshausenin muistokivi paikalle, jossa sijaitsi hänen syntymäkartanonsa.


title: Stuart Baxter

text: Stuart Baxter (s. 16. elokuuta 1953 Wolverhampton, Englanti, Britannia) on skotlantilainen jalkapallovalmentaja ja entinen pelaaja. Toukokuusta 2017 lähtien hän on toiminut Etelä-Afrikan jalkapallomaajoukkueen päävalmentajana.


title: Stuart Baxter

text: Pelaajaurallaan Baxter edusti muun muassa Englannissa Prestonia, Blackpoolia ja Stockportia, Skotlannissa Dundee Unitedia, Ruotsissa Helsingborgia, Landskronaa ja Örebrota, Yhdysvalloissa San Diego Sockersia sekä Australiassa South Melbourne Hellasia.


title: Stuart Baxter

text: Valmennusurallaan Baxter on valmentanut aiemmin muun muassa Ruotsissa Landskronaa, Örebrota, Halmstadia ja AIK:ta, Portugalissa Vitóriaa, Japanissa Sanfrecce Hiroshimaa ja Vissel Kobea, Norjassa Lyniä sekä Englannin alle 19-vuotiaiden maajoukkuetta ja Etelä-Afrikan maajoukkuetta.


title: Stuart Baxter

text: Baxter johdatti AIK:n Ruotsin-mestaruuteen vuonna 1998 ja Mestarien liigan lohkovaiheeseen vuonna 1999. Vuosina 2004–2005 hän valmensi Etelä-Afrikan maajoukkuetta, mutta ei onnistunut johdattamaan maata vuoden 2006 MM-kilpailuihin.


title: Stuart Baxter

text: Helsingborgin päävalmentajaksi Baxter nimitettiin kesäkuussa 2006. Hän johdatti joukkueen Ruotsin cupin voittoon vuonna 2006 ja Uefa-cupin lohkovaiheeseen vuonna 2007. Joulukuussa 2007 hän kuitenkin erosi yllättäen tehtävästä. Vaikka Allsvenskan-kausi olikin mennyt kehnosti, oli Helsingborg selvinnyt 32 parhaan joukkoon Uefa-cupissa.


title: Stuart Baxter

text: Baxter valittiin 28. tammikuuta 2008 Suomen maajoukkueen päävalmentajaksi kaksivuotisella sopimuksella. Tammikuussa 2009 Baxter allekirjoitti uuden sopimuksen joka jatkaa hänen päävalmentajakauttaan vuoden 2012 Euroopan mestaruuskilpailuihin asti.


title: Stuart Baxter

text: Elokuussa 2010 uutisoitiin, että Baxter toimisi kaudella 2010–2011 skotlantilaisseura Celticin päävalmentajan Neil Lennonin neuvonantajana. Pian uutisen jälkeen Baxter ja Palloliitto kumosivat väitteet Baxterin pestistä.


title: Stuart Baxter

text: Syksyllä 2010 Baxterin asema maajoukkueen peräsimessä joutui kritiikin kohteeksi, kun Suomi hävisi kaikki kolme ensimmäistä EM-karsintaotteluaan. Viimeinen niitti faneille ja medialle oli 1–2-kotitappio Unkarille 12. lokakuuta. Ottelun jälkeisessä tiedotustilaisuudessa Baxter poltti päreensä toimittajille pahemman kerran. Palloliitto ilmoitti 15. lokakuuta luottavansa edelleen Baxteriin, joka sai jatkaa maajoukkueen peräsimessä vaikka mahdollisuudet EM-kisoihin ovat käytännössä menneet. Marraskuussa 2010 Palloliitto kuitenkin tiedotti Baxterin siirtyvän konsultin rooliin ja kakkosvalmentaja Olli Huttusen nousevan päävalmentajaksi seuraavaan otteluun.


title: Stuart Baxter

text: Toukokuussa 2012 Baxter palasi valmennustehtäviin tehtyään kaksivuotisen sopimuksen Etelä-Afrikan menestyneimmän seuran Kaizer Chiefsin kanssa. Baxterin debyyttikausi seurassa oli menestyksekäs, kun hän luotsasi Kaizer Chiefsin Etelä-Afrikan tuplamestariksi. Hänet valittiin vuoden 2013 Etelä-Afrikan liigan parhaaksi valmentajaksi. Hän jätti joukkueen kesäkuussa 2015 ja siirtyi turkkilaisen Gençlerbirliği SK:n valmentajaksi. Baxter sai kuitenkin potkut jo elokuussa, kun seura oli hävinnyt hänen johdollaan molemmat pelaamansa liigaottelut..


title: Stuart Baxter

text: Tammikuussa 2016 Baxter jatkoi valmennusuraansa Etelä-Afrikassa Supersport Unitedin päävalmentajana. Toukokuussa 2017 Etelä-Afrikan jalkapalloliitto palkkasi Baxterin toistamiseen maajoukkueen päävalmentajaksi. Liiton ja Supersportin tekemän sopimuksen mukaan Baxter jatkaa seuransa päävalmentajana kesään ja Etelä-Afrikan sarjakauden loppuun saakka.


title: Toivo Armas Putkonen

text: Toivo Armas Putkonen (1912 Viipuri–25.3.1980 Espoo) oli suomalainen lintutieteilijä ja opettaja.


title: Toivo Armas Putkonen

text: T.A. Putkonen kirjoitti ylioppilaaksi Viipurin reaalilyseossa 1931. Hän suoritti filosofian kandidaatin tutkinnon 1936 ja sai maisterin arvon 1937. Hän opetti biologiaa ja maantietoa vuosikymmeniä, ensin Uuraan yhteiskoulussa ja 1939 Helsingin toisessa suomalaisessa lyseossa. 1940 hän meni Imatran yhteiskouluun, jossa hän työskenteli eläkkeelle jäämiseensä saakka, vuodesta 1950 alkaen koulun rehtorina. Putkonen osallistui sekä talvisotaan että jatkosotaan.


title: Toivo Armas Putkonen

text: Putkonen tutki Viipurin seudun linnustoa ja julkaisi tutkielmansa 1942 Vanamon Annales Zoologici-sarjassa. Hän tarkkaili lintuja Äyräpäänjärvellä 1935–1937 sekä keräsi laajan lintuhavaintoarkiston Karjalan kannaksen alueelta. Putkonen perehtyi tutkimuksissaan erityisesti puukiipijään, mutta ei koskaan julkaissut aiheesta.


title: Rabies (albumi)

text: Rabies on industrial metal -yhtye Ruoskan järjestyksessään viides studioalbumi, joka julkaistiin 9. huhtikuuta 2008. Uuden albumin on sanottu olevan aikaisempia albumeja raskaampi. Yhtyeen rumpali Sami Karppinen kuvaili albumia näin: "Tämä on todella tylyä tavaraa". "Rabieksen kuuntelu saa raudan maun nousemaan kitalakeen".


title: Rabies (albumi)

text: 5. joulukuuta 2007 Ruoska julkaisi albumilta kuunneltavaksi ”Pirunkieli” -nettisinglen MySpace-sivustolla. Kappale tuli myyntiin digitaalisiin musiikkikauppoihin 26. joulukuuta 2007. Toinen single ”Helvettiin jäätynyt” julkaistiin digitaalisesti 23. tammikuuta 2008 ja kolmen kappaleen maxi-singlenä 30. tammikuuta 2008. Kappale ”Lihaa vasten lihaa” julkaistiin ilmaiseksi ladattavana Ruoskan MySpace-sivustolla musiikkivideo-kilpailua varten, jossa fanit saivat itse tehdä kappaletta varten videon, joista Ruoska valitsi parhaan.


title: Rabies (albumi)

text: Albumi ylsi Suomen virallisen listan sijalle 12.


title: Rabies (albumi)

text: Sävellykset ja sovitukset Ruoska, ellei toisin mainita. Kaikki sanoitukset Ruoska ja Jouni Kuokkanen.


title: Carole Montillet

text: Carole Montillet-Carles (s. 7. huhtikuuta 1973 Corrençon-en-Vercors) on entinen ranskalainen alppihiihtäjä ja olympiavoittaja.


title: Carole Montillet

text: Montilletin alppihiihtouran suurin saavutus on olympiakulta syöksylaskusta Salt Lake Cityssä 2002. Samoissa kisoissa hän sijoittui Super-G:ssä seitsemänneksi ja suurpujottelussa kahdeksanneksitoista. Naganon kisoissa 1998 hän oli ollut sekä syöksyssä että supersuurpujottelussa neljästoista; Torinon olympialaisten 2006 super-G:ssä hän sijoittui viidenneksi.


title: Carole Montillet

text: Montillet kuului Ranskan joukkueeseen, joka voitti MM-kisoissa 2005 pronssia joukkuekilpailussa. Hän on ollut MM-kilpailujen syöksylaskussa kahdeksas Moriokassa 1993, seitsemäs Sestrieressä 1997, kymmenes St. Antonissa 2001 ja seitsemäs St. Moritzissa 2003. Supersuurpujottelussa vastaavat sijoitukset ovat: yhdestoista Sierra Nevadassa 1996, neljäs 1997, viidestoista Vailissa 1999, viides 2001 sekä neljästoista 2003.


title: Carole Montillet

text: Montillet on voittanut kahdeksan maailmancupin osakilpailua sekä sijoittunut 25 kertaa kolmen parhaan joukkoon. Kaudella 2002–2003 hän voitti supersuurpujottelun kokonaiscupin.


title: Carole Montillet

text: Lisäksi Montillet on voittanut Ranskan mestaruuden syöksyssä vuosina 1996, 1997 ja 1999 sekä super-G:ssä vuosina 1992, 1997, 1998, 1999 ja 2002.


title: Pádraig Harrington

text: Pádraig Harrington (s. 31. elokuuta 1971 Dublin) on irlantilainen golfaaja. Hänen valmentajanaan toimii Bob Torrance.


title: Pádraig Harrington

text: Harrington aloitti ammattilaisuransa 1990-luvun puolessavälissä. Hän voitti vuonna 1996 Spanish Openin sekä vuosina 2007 ja 2008 British Openin. Tililleen hän sai myös The PGA Championshipin voiton vuonna 2008.


title: Pádraig Harrington

text: Harrington on ollut vuodesta 1997 naimisissa puolisonsa Carolinen kanssa. Pari on saanut kaksi lasta: Patrickin vuonna 2003 ja Ciaránin vuonna 2007.


title: Pádraig Harrington

text: Pokeriammattilainen Dan Harrington ja amerikkalaisen jalkapallon ammattilainen Joey Harrington ovat Pádraig Harringtonin serkkuja.


title: Charly Mottet

text: Charly Mottet (s. 16. joulukuuta 1962 Valence) on entinen ranskalainen maantiepyöräilijä, joka kilpaili ammattilaisena vuosina 1983–1994.


title: Charly Mottet

text: Mottet voitti Lombardian ympäriajon vuonna 1988, Tour de Romandien ja Züri-Metzgeten 1990 sekä Dauphiné Libérén kaikkiaan kolme kertaa. Hän sijoittui toiseksi ammattilaisten maantieajon MM-kilpailussa Colorado Springsissä vuonna 1986 Moreno Argentinin jälkeen. Ranskan ympäriajossa Mottet sijoittui parhaimmillaan neljänneksi vuosina 1987 ja 1991 sekä Italian ympäriajossa toiseksi 1990. Hän voitti etappeja kaikissa kolmessa suuressa ympäriajossa.


title: Zola Pieterse

text: Zola Pieterse (o.s. Budd, s. 26. toukokuuta 1966 Bloemfontein, Etelä-Afrikka) on entinen eteläafrikkalainen kestävyysjuoksija, joka paransi kolmen vuoden aikana kahdesti naisten 5 000 metrin maailmanennätystä. Hän on kaksinkertainen maastojuoksun maailmanmestari ja oli naisten kestävyysjuoksun pioneeri. Hän harjoitteli ja kilpaili paljain jaloin. Menestyksekkäästä urastaan huolimatta hänet muistetaan paremmin lyhyen Britannian vierailun aiheuttamasta poliittisesta kohustaan.


title: Zola Pieterse

text: Budd nousi kansainväliseen kuuluisuuteen 17-vuotiaana vuonna 1984 parannettuaan naisten 5 000 metrin maailmanennätystä sensaatiomaisella ajalla 15.01,83. Suoritus tapahtui Etelä-Afrikassa, jossa apartheid oli vielä voimassa, joten ennätystä ei hyväksytty.


title: Zola Pieterse

text: Hän paransi ennätystä toistamiseen vuonna 1985 juosten Britanniassa ajan 14.48,07 ja otti ennätyksen virallisesti haltuunsa.


title: Zola Pieterse

text: "Daily Mail" houkutteli Buddin isän ehdottamaan Zolalle Britannian kansalaisuuden hakemista. Hänen isoisänsä oli britti ja hän pystyi tällä perusteella anomaan kansalaisuutta. Lehden avustuksella kansalaisuushakemus hyväksyttiin nopeutetusti asian herättämästä vastustuksesta huolimatta ja hän muutti Guildfordiin. Hänen lähtönsä Etelä-Afrikasta herätti niin ikään poliittisen myrskyn.


title: Zola Pieterse

text: Budd valittiin Britannian edustajaksi 3 000 metrille vuoden 1984 kesäolympialaisiin. Kilpailun tahti hidastui puolivälin kohdalla ja Budd siirtyi johtoon ja näytti selkeästi hallitsevan kilpailua 1 700 metrin kohdalla. Puolen askeleen päässä Buddin takana sisäpuolella Mary Decker törmäsi Buddiin, joka horjahti ja menetti rytminsä hetkeksi. Decker jatkoi juoksuaan aivan Buddin takana ja osui oikean jalan kengällään tämän pohkeeseen, minkä seurauksena Decker kaatui ja loukkasi lantionsa eikä pystynyt jatkamaan juoksua. Yleisö buuasi Buddille, mutta kilpailun tuomaristo katsoi, ettei hän ollut syyllinen törmäykseen. Budd pysyi kilpailun johdossa jonkin aikaa, mutta sijoittui lopulta seitsemänneksi. Kilpailusta tuli välittömästi yksi olympiahistorian kiistellyimmistä tapahtumista. Budd yritti pyytää anteeksi Deckeriltä heti kisan jälkeen. Decker ei kuitenkaan ollut yhtä urheilullinen, vaan vastasi sanomalla: "älä vaivaudu!"


title: Zola Pieterse

text: Yleensä on takana tulevan urheilijan velvollisuus välttää kontaktia edellä juoksevaan. Kilpailun jälkeen keskusteltiinkin kiivaasti siitä oliko Budd riittävän selkeästi kilpailun johdossa vai ei.


title: Zola Pieterse

text: Budd kilpaili Britannian edustajana vuosina 1985 ja 1986. Helmikuussa 1985 hän voitti maastojuoksun maailmanmestaruuden, mutta hänen kautensa radalla ei alkanut yhtä menestyksekkäästi. Hän koki useita tappioita, mutta kauden mittaan hänen suorituksensa parantuivat ja hän teki Britannian ja Kansainyhteisön ennätyksen 1 500 metrillä ajalla 3.59,96, maililla (4.17,57) 3 000 m (8.28,83) ja 5 000 m (14.48,07). 5 000 metrin aika oli myös maailmanennätys. Heinäkuussa 1985 hän kohtasi Mary Decker-Slaneyn Crystal Palacessa, mutta hävisi tälle 13 sekuntia sijoittui kilpailussa neljänneksi.


title: Zola Pieterse

text: Vuosi 1986 alkoi hyvin Buddille. Hän voitti toistamiseen maastojuoksun maailmanmestaruuden ja teki sisäratojen maailmanennätyksen 3 000 metrillä ajalla 8.39,79. Hyvästä alusta huolimatta kausi ei ollut kovin menestyksekäs. Hän ei voittanut mitalia Stuttgartin Euroopan-mestaruuskilpailuissa vaan sijoittui 1 500 metrillä yhdeksänneksi ja 3 000 metrin juoksussa neljänneksi. Myöhemmin kävi ilmi, että Budd kärsi kivuliaasta jalkavammasta suurimman osan kautta.


title: Zola Pieterse

text: Kaudella 1987 Budd ei kilpaillut ollenkaan. Vuonna 1988 hän alkoi jälleen kilpailla maastojuoksussa. Useat Afrikan maat väittivät hänet kilpailleen Etelä-Afrikassa ja vaativat kilpailukieltoa. Budd sanoi vain olleensa katsomassa kilpailua, eikä osallistuneensa siihen. Kansainvälinen amatööriurheiluliitto kuitenkin langetti kilpailukiellon, minkä jälkeen Budd palasi Etelä-Afrikkaan ja lopetti kilpailemisen.


title: Zola Pieterse

text: Budd avioitui Mike Pietersen kanssa vuonna 1989 ja hänen nimekseen tuli Zola Pieterse. Hän aloitti kilpailemisen jälleen ja oli maailman toiseksi nopein nainen 3 000 metrillä. Kun Etelä-Afrikka jälleen hyväksyttiin urheiluperheeseen, hän edusti synnyinmaataan 3 000 metrillä vuoden 1992 kesäolympialaisissa Barcelonassa, mutta ei kuitenkaan selviytynyt finaaliin. Vuonna 1993 hän sijoittui maastojuoksun maailmanmestaruuskilpailuissa neljänneksi, mutta ei kyennyt palaamaan tasolleen ratajuoksijana.


title: Zola Pieterse

text: Budd pitää hallussaan useita Britannian ja Etelä-Afrikan ennätyksiä, sekä juniori- että aikuisten tasolla. Hänellä on hallussaan kaksi juniorien maailmanennätystä maililla ja 3 000 metrillä.


title: Zola Pieterse

text: Hän asuu tällä hetkellä vanhempiensa tilalla Bloemfonteinissa äitinsä ja kolmen lapsensa kanssa.


title: Gunnar Myrdal

text: Karl Gunnar Myrdal (6. joulukuuta 1898 Orsa, Taalainmaa – 17. toukokuuta 1987 Danderyd, Tukholman lääni) oli Ruotsista kotoisin oleva taloustieteilijä ja poliitikko. Häntä pidetään tärkeänä hyvinvointivaltion arkkitehtina ja hän on myös kansainvälisesti arvostettu yhteiskuntatutkija. Hän oli Sosiaalidemokraattisen puolueen jäsen parlamentissa vuodesta 1933 ja kauppaministeri vuosina 1945–1947 Tage Erlanderin hallituksessa.


title: Gunnar Myrdal

text: Myrdal tunnetaan maailmalla parhaiten yhteiskuntatieteellisistä tutkimuksistaan, kuten "An American Dilemma: The Negro Problem and Modern Democracy" (1944), jolla oli vaikutusta rotuerottelun lopettamiseen Yhdysvaltain kouluissa, sekä "Asian Drama: An Inquiry into the Poverty of Nations and The Challenge of World Poverty. A World Anti-Poverty Program in Outline" (1968), joka on laajahko tutkielma Aasian silloisesta taloustilanteesta.


title: Gunnar Myrdal

text: 1930-luvulla Myrdal sympatisoi natseja ja piti heitä tulevaisuuden liikkeenä mutta etääntyi heistä 1940-luvulla. Myrdal ja hänen vaimonsa Alva Myrdal myös puolustivat eugeniikkaa voimakkaasti.


title: Gunnar Myrdal

text: Kirjailija Jan Myrdal on Gunnar ja Alva Myrdalin poika.


title: Gunnar Myrdal

text: Myrdal sai tohtorin arvon taloustieteessä 1927. Väitöskirjassaan hän tutki odotusten roolia hinnanmuodostuksessa. Hänen analyysinsä vaikutti vahvasti taloustieteen Tukholman koulukuntaan. Varhaisessa tutkimuksessaan Myrdal ennakoi joitakin Keynesin myöhemmin kehittämiä ideoita.


title: Gunnar Myrdal

text: Hän toimi Geneven kansainvälisen korkeakoulun professorina 1930–1931, sitten Tukholman kauppakorkean professorina vuosina 1933–1950 ja samalla sosiaalidemokraattien kansanedustajana ja kauppaministerinä (1945–1947). Seuraavat kymmenen vuotta Myrdal toimi YK:n Euroopan talouskomission pääsihteerinä, minkä jälkeen hän rupesi tutkimaan Aasian köyhyyttä ja julkaisi vaikutusvaltaisen, pitkähkön teoksen "Asian Drama: An inquiry in to the Poverty of Nations" (1968). Vuosina 1960–1967 hän oli kansainvälisen taloustieteen professori Tukholman yliopistossa. Vuonna 1961 Myrdal perusti kyseiseen yliopistoon Kansainvälisen Taloustutkimuksen Instituutin. Hän sai taloustieteen nobelin Friedrich Hayekin kanssa vuonna 1974, joskin hän kannatti koko palkinnon lakkauttamista, koska se oli annettu Hayekille ja Milton Friedmanille, joiden töitä Myrdal ei pitänyt arvossa.


title: Gunnar Myrdal

text: Myrdal tunnetaan Yhdysvalloissa ennen kaikkea kirjastaan "An American Dilemma: The Negro Problem and Modern Democracy", joka julkaistiin jo 1944 Carnegie-säätiön aloitteesta. Kirjassaan hän käsittelee mustien ihmisoikeuksien toteutumisen ongelmaa Yhdysvalloissa. Teos sisältää runsaasti tietoa rotujen välisistä suhteista Yhdysvalloissa. Varsinainen tutkimus oli alkanut jo 1938. Alun perin tutkimuksen piti käsitellä sukupuolta eikä rotua, mutta vain jälkimmäiselle aiheelle Myrdal löysi rahoitusta.